qundao/data-zh-poetry huggingface dataset:
同曾公卷出南城
作者：吳則禮
朝代：宋

著處籃輿得小停，偶尋奇詭對屏星。
山南山北有幽囀，樹底樹頭惟落英。
兩鬢已脱吾種種，三眠欲罷渠青青。
招提故作疏鐘晚，更約杖藜來細聽。
同李漢臣賦陳道人茶匕詩
作者：吳則禮
朝代：宋

諸方妙手嗟誰何，舊聞江東卜頭陀。
即今世上稱絕倫，只數錢塘陳道人。
宣和日試龍焙香，獨以勝韻媚君王。
平生底處虀鹽眼，飽識斕斑翰林椀。
腐儒慣燒折脚鐺，兩耳要聽蒼蠅聲。
苦遭湯餅作魔事，坐睡只教渠喚醒。
豈如公子不論價，千金争買都堂胯。
心知二叟操鈐鎚，種種幻出真瑰奇。
何當爲我調雲腴，豆飯藜羮與掃除。
箇中風味太高徹，問取老師三昧舌。
同澄之器博飯浮玉
作者：吳則禮
朝代：宋

疇昔清都步武聯，軒軒鶴骨稱癯仙。
君横七弦可忘老，我得一丘端盡年。
白首終成裹飯去，青燈更作曲肱眠。
步虚聲裏雲旗下，病眼心知有勝緣。
同王子和過張氏小園
作者：吳則禮
朝代：宋

永夏追凉得午陰，扶藜仍有小叢林。
應憐老子腰脚健，可是禪房花木深。
卷簾高竹與佳色，隱几黄鸝供好音。
更遣驚人十様錦，并澆宿昔江湖心。
同聖功南園探春
作者：吳則禮
朝代：宋

春風如許可復奈，扶藜與子一笑懷。
初緣晴日垂垂發，更爲吾人細細開。
莫憎白眼校尉老，快喚青州從事來。
徑欲尋君說幽意，夕陽故挽一枝回。
向趙聖源請賦雲壑詩會余東去西來匆匆不暇今追寄之
作者：吳則禮
朝代：宋

王孫我輩人，著身一雲壑。
五斗炊官倉，糟丘初不惡。
天公亦好奇，與著尋山屫。
大笑杜陵翁，不嗔驢失脚。
一來看都梁，幾見胡鴈泊。
我昔邊頭歸，淮南秋水落。
白魚能許肥，宿昔鱠葉薄。
棖香已思儂，吳虀真可作。
誰言會面初，晤語如有昨。
丹青可盡年，此事要商略。
吳山寺汛
作者：吳則禮
朝代：宋

空山無人境，汛掃寺兩廊。
毎荷佛下榻，更蒙天與凉。
沉瓜冷出井，澆汗暖注湯。
落日下山去，好風如許長。
呈余清老
作者：吳則禮
朝代：宋

俛仰塞境斷，追隨春事幽。
碧山朝曳屐，白浪晚維舟。
鐘鼓鳴江渚，煙雲暗郡樓。
下簾煮新茗，聊爲道人留。
呈希道兼寄不伐·其一
作者：吳則禮
朝代：宋

不見虎頭墨妙，聊尋燕頷將軍。
興來未妨覓句，勝處端須策勳。
呈希道兼寄不伐·其二
作者：吳則禮
朝代：宋

試問邊頭花柳，不忘夢處江湖。
横槊要尋塞雁，磨刀仍膾河魚。
呈曾侯
作者：吳則禮
朝代：宋

滹沱流水抱城斜，旌節重來鬢欲華。
春雨一溪藏釣艇，秋風十里對荷花。
銅符舊總山西將，鐵騎還吹塞北笳。
魚蟹初肥稻粱熟，他時歸向楚人誇。
呈王濟川
作者：吳則禮
朝代：宋

鵓鴣争鳴燕方乳，飛絮忽來縈短麈。
眼底桃花且向人，薄暮東風卷紅雨。
江南春盡水如天，誰呼艇子石城邊。
急觴到手聊一噱，識字須悲有投閣。
呈陳尚志
作者：吳則禮
朝代：宋

歲月匆匆催白髪，風塵漠漠敝青衫。
早晚扁舟逐孤鴈，一江秋色掛吴帆。
周介然所惠石銚取淮水瀹茶
作者：吳則禮
朝代：宋

吾人老懷丘壑情，洗君石銚盱眙城。
要煎淮水作蟹眼，飯飽睡魔聊一醒。
僧伽孤塔何亭亭，試喚僧伽真肯譍。
擬向山陽買白菜，圍爐爛煮北湖羮。
和人梅詩
作者：吳則禮
朝代：宋

玉妃從以萬玉女，正倚廣寒琪樹柯。
端憐横笛隴頭罷，不恨落梅江上多。
翠袖清尊知老矣，薫爐茗椀奈儂何。
夢驚篷背遽如許，會喚陽春有豔歌。
和劉坰并簡楊虞卿
作者：吳則禮
朝代：宋

少日負書笈，老年看戰車。
此生渾覓句，隨處有烹茶。
乞我炊黍米，煩君問蕨芽。
斕斑赤銅椀，渠輩久名家。
和至之秋宴感懷時至之已有歸休意
作者：吳則禮
朝代：宋

紛紛舉世事輕肥，三徑蕭條獨可依。
壯志未隨黄髪改，故山將伴白雲歸。
林泉定落幽人手，塵土空侵病客衣。
明月滿帆秋水碧，扁舟去逐鴈南飛。
和蠟梅詩
作者：吳則禮
朝代：宋

江邊一樹垂垂花，酒杯曾覓黄公家。
誰教五出作黄蠟，六出休論屬尤物。
鼻端有竅儂自知，羣兒空誦詩人詩。
天公與花不與葉，要遣孤芳作超絕。
緬懷南徐江上山，醉入梅花海中眠。
梅花亂落青鳥去，大是天公送君句。
天公定不辜吾人，蠟梅句法聊付君。
禅牀僧几夢吳越，煮菜從來滿齋鉢。
和魏道輔銅雀硯
作者：吳則禮
朝代：宋

寂寞漳河遶故宮，悠悠千古付飛蓬。
當時流落干戈際，今日埋藏塵土中。
楚岫月明芒屩遠，湘江春盡草堂空。
提携願逐先生去，閒詠灘頭一笛風。
唐處厚邀同歐陽元老彭志南遊金鑾寺
作者：吳則禮
朝代：宋

秋老萬木脫，浮雲暮連空。
落景不可挽，冥冥有飛鴻。
偶與二三友，返轡釋子宮。
幽事固可喜，逸興殊未窮。
更期霜華隕，黄菊開舊叢。
濁醪倘可載，浩歌凌西風。
四月十五日飯于因勝
作者：吳則禮
朝代：宋

老子端有衲子緣，獨喜時時聽三下。
莫向諸方說久參，白頭且結淮南夏。
圃田道中牧馬
作者：吳則禮
朝代：宋

不復硉兀如堵墻，索河水甘殊未央。
天工作意與一飽，端是今年春草長。
坐睡
作者：吳則禮
朝代：宋

白灰如雪麒麟紅，一老已打齋時鐘。
衲子末來且坐睡，蒲團與我作新冬。
坰請作棗飲詩
作者：吳則禮
朝代：宋

阿坰自說棗飲法，請我試吟棗飲詩。
手提北湖折脚鼎，北湖見之已解頤。
罌粟作腐杏成酪，來問白蘇儂飽知。
他時携去尋衲子，通紅更撥騏驎兒。
坰邀公卷煎茶
作者：吳則禮
朝代：宋

阿坰手持都堂胯，百千硨磲未論價。
渇心知我生塵埃，故遣一甌官茗來。
上方井水絕世無，中𤃩谷簾定庸奴。
徑當澆汝三尺喙，要著胸中萬卷書。
外家典刑有諸老，封胡羯末端復好。
皎如珊瑚在琳房，况迺薫以正焙香。
阿坰性獨愛文字，望見俗物輒走避。
雖然此事已可久，莫負從來鐵御史。
多麗
作者：吳則禮
朝代：宋

聽新蟬，舜琴初弄清弦。伴薰風、匆匆佳氣，鍾希世英賢。正芳蓂、更餘九莢，況強仕，猶待三年。筆下煙雲，胸中巖壑，玉峰凜凜映人寒。公不見、清潭寶劍，九彩動星躔。渾疑是，風雷變化，落在人間。駐東陽、清譚終日，種成桃李森然。向庭闈、綵衣有慶，更華萼、棠棣相鮮。驥足難留，牛刀暫屈，匪朝伊夕步花磚。自今往、掀天扶地，聲跡寄凌煙。它時事，赤松共約，攜手驂鸞。
夢過盱眙城追寄普照老
作者：吳則禮
朝代：宋

篷背有霜篷底眠，夢中猶念草鞋錢。
强炊五斗官倉米，也趁千艘落水船。
居士禿巾撩楚鴈，僧伽孤塔供淮天。
盱眙城在石色古，浪打至今端可憐。
太和道中和頤字韻
作者：吳則禮
朝代：宋

蘢葱峭蒨朝日微，時出奇詭解我頤。
已聽胡笳有韻曲，更行摩詰無聲詩。
太和道中雪作因與諸友下馬索酒快飲率爾成詩
作者：吳則禮
朝代：宋

興來下馬索酒觴，雪打戰袍殊未央。
有底須尋戴安道，端憐吳語賀知章。
夷白
作者：吳則禮
朝代：宋

夷白諸法只麽會，不作奇奇并怪怪。
人來施與僧伽禪，事到付之彌勒袋。
奉聖念老得法於大通禪師游行十年歸以其法接引晉人北湖見而喜之贈一絕句
作者：吳則禮
朝代：宋

從教白浪長浮天，脚跟飽踏吳江船。
晉人初不知祖令，拍手施與龍山禪。
奉酬漢臣見簡之什
作者：吳則禮
朝代：宋

手捉長藤懶坐禪，起行飽飯且欹冠。
稍憐臘後霜畦色，已落春前湯餅盤。
快過鄰墻無量酒，可奈淮楚如許寒。
一樹梅花合催發，垂垂要遣腐儒看。
客有自南徐來者云紅梅已開作此
作者：吳則禮
朝代：宋

十日天寒守圭竇，今朝對客何佳哉。
春催江上紅梅發，雪喚淮南青子來。
從兒作相論句法，乞我澆饞持酒杯。
半世儒冠今種種，端須拽取鼻頭回。
宣老示寂有懷
作者：吳則禮
朝代：宋

暮年流落偶相親，握臂難忘一語真。
茗椀齋盂成昨夢，蒲團禪板記前身。
塵埃雲衲翛翛敝，歲月霜毛種種新。
遊戲諸天無復返，自嗟青眼更何人。
寄介然二首·其一
作者：吳則禮
朝代：宋

生事石田茅屋，世家青瑣金鑾。
崇福略無王事，自慚也費縣官。
寄介然二首·其二
作者：吳則禮
朝代：宋

昨者偶持漢節，白頭未識烏蠻。
飽飯癯然摩腹，笑聽船鼓過灣。
寄公卷
作者：吳則禮
朝代：宋

荻花楓葉秋江晚，底事扁舟不肯留。
濁酒共沽清夜月，空餘小字落滄洲。
寄印老并招壁公
作者：吳則禮
朝代：宋

半生阿印奇，不作俗子見。
罷說北固禪，去喫長蘆飯。
堂中壁道人，大是一好漢。
遣意有或來，誰云可招喚。
寄呂少馮時余單騎入都將發楚
作者：吳則禮
朝代：宋

老夫得酒有何好，且飲中秋白露團。
已戒奴人送斗米，更呼友生共盤飱。
坐談稍覺佳月出，起舞不知清夜寒。
明發垂垂向梁宋，軒然禿髪映儒冠。
寄因勝觀老
作者：吳則禮
朝代：宋

秋晚銅爐一炷香，人間餘習未全忘。
雲溪尚想穿幽屐，雪屋猶憐共折牀。
山林投老成漂轉，文字他時妄揣量。
憔悴少陵空白髪，敢期重賦贊公房。
寄天牖元翰
作者：吳則禮
朝代：宋

嗷嗷沙磧鴈鳴初，淮南已復憐春餘。
梅邊白雲莫謾好，桃底紅雨嗟何如。
今者無端近戎馬，遠方不復呼籃輿。
江頭也有東橋竹，作報獨少將軍書。
寄夷白坦然二首·其一
作者：吳則禮
朝代：宋

夷白不應忘北湖，住持事繁無近書。
北湖頭白更饞相，何日從之聽木魚。
寄夷白坦然二首·其二
作者：吳則禮
朝代：宋

北湖飯飽初不知，惟見從來方朵頤。
天公大似撩我輩，不遣細和夔州詩。
寄尚志
作者：吳則禮
朝代：宋

孤城慘淡臨寒水，戰馬不收眠隴底。
戍鼓吹角夜迢迢，霜月徘徊夢驚起。
遙知横槊興方新，綠入沙塲細草春。
憔悴誰憐蘇季子，貂裘空復敝黄塵。
寄曾公卷
作者：吳則禮
朝代：宋

作業定相似，懷君徒惋傷。
解包真有處，展鉢且隨方。
月出淮天白，梅繁水國香。
垂垂老工部，獨少贊公房。
寄歐陽元老
作者：吳則禮
朝代：宋

耿耿坐不寐，浩歌睇流雲。
寒商動清夜，落木何紛紛。
幽閨納華月，宴几停餘薰。
聊復飲蘭露，無因持寄君。
寄江仲嘉
作者：吳則禮
朝代：宋

憶昨南宮戰，鶱騰實妙年。
操戈萬人廢，受鎧百城連。
器敵南溟大，姿逾白璧堅。
一官聊負弩，四部合磨鉛。
取友何蕃俊，論交鮑叔賢。
未聆歌出谷，俄忽愧沉淵。
識字今奚補，能詩昔謾傳。
且酬持釣手，那問買山錢。
軒冕亦姑爾，林泉寧偶然。
鳴蛙當鼓吹，短褐等貂蟬。
蹭蹬甘垂翅，虺尵罷著鞭。
紉蘭徒自好，懷瑾復誰憐。
末路成悲咤，微軀任棄捐。
塵埃避烏几，香火付華顛。
泫露滋籬槿，飛霜墮渚蓮。
幽畦方寂歷，寒蝶正便嬛。
揮麈晚洲外，騎鯨高浪前。
尚思終夜語，獨想對牀眠。
鴈逝聞號月，漁歸覺扣舷。
劇談容促膝，痛飲或差肩。
江闊尊罍净，樓空雲水鮮。
解衣尋窈窕，脱足弄潺湲。
柁轉峰巒碎，帆收橘柚圓。
捫蘿且扶憊，曳策毎争先。
茗椀遇清賞，齊盂逄舊緣。
偶拈居士句，嘗悟祖師禪。
風雨侵芳棟，荆榛翳石田。
病宜籃輿穩，嬾任角巾偏。
飯共長腰米，羮分縮項鯿。
故情才欵欵，隻影遽翩翩。
落木非淮樹，殘霞只楚天。
感時腸屢絕，望遠涕頻懸。
古堞哀笳動，平沙倦翼還。
野流晴衮衮，汀日淡涓涓。
豈謂遊梁駕，來看下峽船。
詎慚門有席，敢嘆坐無氈。
陶謝格彌老，歐虞體更妍。
定應隨驛使，時到草堂邊。
寄甘露傳祖宣老二首·其一
作者：吳則禮
朝代：宋

千秋北固舊知名，想見禪房掩晝扃。
坐上休論失匕筯，定中那復駭雷霆。
圖書遮榻青燈暗，鐘鼓喧江白浪腥。
天外樓臺近浮玉，與誰飛錫過南𤃩。
寄甘露傳祖宣老二首·其二
作者：吳則禮
朝代：宋

鐵塔亭亭石徑斜，參差樓殿倚青霞。
秋江曾試中𤃩水，春焙仍分北苑芽。
隱几飛帆過别浦，翻經孤雁起寒沙。
禪龕坐隔幾千里，想見煙雲亂雨花。
寄相之并示坰
作者：吳則禮
朝代：宋

一飲一石陶靖節，誰言此理可消憂。
飽知渭北黄花酒，不似淮南白鴈秋。
快解檣竿倒檣尾，要鳴船鼓轉船頭。
魏郎宿昔要覓句，有語定能撩阿游。
寄韓子蒼
作者：吳則禮
朝代：宋

忍饑徹困聊上書，世故如許可復耐。
孔兄有底喚不來，人意政緣俗物敗。
撐腸一鉢十方糜，要是堅持衲僧戒。
失身文字因果中，黄髪猶還毛頴債。
寄題紀信廟
作者：吳則禮
朝代：宋

貌齊隆凖伏危機，辦爲君王解急圍。
楚炬無情燎黄屋，晉城有土瘞遺衣。
功名不與山河誓，義烈終同日月輝。
新廟落成牲醴盛，千年魂魄想依依。
寄魏道輔
作者：吳則禮
朝代：宋

漠漠長煙暝戍樓，登臨永日强消憂。
殊方日落青山暮，舊國雲深碧樹秋。
向老江湖雙病眼，此身天地一浮鷗。
高談早晚對犀麈，衮衮遙憐湘漢流。
寄黄濟川
作者：吳則禮
朝代：宋

一片桃花有底急，咬咬已復韻春懷。
痿羸不覺楊花罷，欵久忽然蝴蝶來。
如許快人帆腹飽，絕如撩我浪頭開。
異時古錦囊中事，回首赤狐安在哉。
寒食
作者：吳則禮
朝代：宋

正憎風雨暗炊熟，朝日似爲寒食晴。
樹頭樹底作許好，舉揚春事憐音聲。
聊呼上坐行飽飯，著處小立惟青青。
更無花片近老眼，快遣鶬鶊來一鳴。
將至宋先寄相之二首·其一
作者：吳則禮
朝代：宋

樹底樹頭無落英，晴鳩得得喚晚晴。
玉芽方入小分盞，故有鶬鶊來一鳴。
將至宋先寄相之二首·其二
作者：吳則禮
朝代：宋

清洛日日換好懷，飛英又掠帆影來。
說似同行木上坐，眼中阿相安在哉。
將至泗上微雪快晴
作者：吳則禮
朝代：宋

僧伽憐我來，娛我六出英。
又復憂我寒，迎我以好晴。
何以謝僧伽，汲水添淨缾。
小重山
作者：吳則禮
朝代：宋

鶴舞青青雪裡松。冰門龜在藻，綠蒙茸。一成不見蕊珠宮。蟠桃熟，猶待幾東風。玉酒紫金鍾。非煙羅幕暖，寶□濃。贈君春色臘寒中。君留取，長伴臉邊紅。
小雨倦出懷介然
作者：吳則禮
朝代：宋

北風吹雨鳴船篷，高岸泥滑愁老翁。
少陵病骨端欲折，扶杖無因尋贊公。
贊公從來懶剃頭，破衲未禦寒颼颼。
東窗朝日會晴好，共看雪霧翻茶甌。
少馮得蕙二本分一見供
作者：吳則禮
朝代：宋

春盡盱眙天水昏，一年幽事要人論。
阿馮端起北湖想，故遣九荂來晤言。
少馮約同趙伯山飲贈伯山
作者：吳則禮
朝代：宋

頃聞趙伯山，亦復哦其詩。
今者得會面，真能解人頤。
往時黄宜州，句法天下奇。
平生老婆相，不救枯腸饑。
或架屋下屋，辛苦僅得皮。
君看趙伯山，獨將聖僧騎。
維舟都梁岸，捉手那復疑。
歡然悅情話，似有宿昔期。
吾友呂少馮，辦此一笑嬉。
莫論夜如何，明發當語誰。
岸花
作者：吳則禮
朝代：宋

岸花著雨晚鮮鮮，老眼怕開真自憐。
樹底鳴鳩來說法，會人意處有因緣。
巖齋
作者：吳則禮
朝代：宋

從來謝幼輿，宜置丘壑中。
虎頭有妙理，誰謂毛頴工。
崎崎磊磊間，聊復着此翁。
平生烏皮几，不與兒曹同。
已老
作者：吳則禮
朝代：宋

北湖居士端已老，後日懸知有老壊。
此生何處辦庵糧，忽然老壊可復奈。
不如罷讀瞿曇書，二時粥飯學予餬。
都無筋力堪井臼，睡起飽聽鶬鶊呼。
已至都梁簡介然時介然欲至城北而食言
作者：吳則禮
朝代：宋

擊舟落尾端復佳，獨恐幽人費招喚。
老鼻行參宴坐香，晨炊飽喫連牀飯。
巾邊白髪已星星，霜底黄華猶粲粲。
從來一事大因緣，塔裏僧伽爲儂辦。
徐八聖猷碾茶有作因酬之
作者：吳則禮
朝代：宋

北湖老矣不事事，日割黄羊分大胾。
底物堪澆塊磊胸，即今鬬焙惟高峰。
邊頭那知見阿八，端笑吾人號癡絕。
喚取阿八來細評，沙泉水甘似中𤃩。
得友人詩因寄之
作者：吳則禮
朝代：宋

鳥語茅簷午夢回，柴荆寂寂掩蒼苔。
落紅萬點春江綠，歸鴈空傳秀句來。
得黄濟川書
作者：吳則禮
朝代：宋

荆南黄濟川，少小但兩屐。
長大身轉窮，四壁只麽立。
書來可憐人，苦說遙相憶。
兒輩滿眼前，吾髪何由黑。
幾時打僧包，爲子去得得。
要論十年夢，已復話疇昔。
從王謹常求墨戲
作者：吳則禮
朝代：宋

阿常爲官真拓落，胸次平生著丘壑。
權奇突兀要舉似，毛頴從來有能事。
老子於此興不淺，孤鴻斜日秋江遠。
忘懷丹青以句鳴，只數輞川王右丞。
從貫道求雙幅圖
作者：吳則禮
朝代：宋

江郎平生筆五色，戲遣秀句爲奇石。
好絹自作凌亂光，萬里須論才咫尺。
大兒小兒何足誇，右丞北苑有等差。
孤舟自横天拍水，江南江北多雲沙。
性之以團茶贈行並遺新詩因次其韻
作者：吳則禮
朝代：宋

年年御焙試春風，白玉宮人拆絳封。
疇昔饑腸知脱粟，即今老眼見翔龍。
笑持俊逸無雙句，去上東南第一峰。
却倚柁樓搔短髪，回頭青闕五雲濃。
悠然閣
作者：吳則禮
朝代：宋

吏抱簿書去，聊兹駐屏星。
亦復喚名酒，脫巾姑細傾。
慎勿閉我門，要著屐齒痕。
悠然見南山，疇昔初不言。
憶昨呈元老
作者：吳則禮
朝代：宋

憶昨參戎幕，交情子獨真。
共爲關塞客，各負水雲身。
跡遠金閨藉，衣沾玉壘塵。
雕鞍暮横槊，錦幄曉行春。
隱几軍書斷，登樓隴月新。
鳴笳孤障底，落鴈古河濱。
魯酒寒醅薄，燕姬翠黛頻。
沙場供寫睇，戍角解傷神。
白首投南國，青冥望北辰。
山林方自屏，雞黍復相親。
道舊嗟遊楚，論文偉過秦。
高標識麟鳯，壯節見松筠。
陋巷無車轍，扁舟有釣綸。
悲秋把黄菊，取醉墮烏巾。
藜藿良易足，圖書端不貧。
一廛如可借，煩爲闢荆榛。
懷妙老
作者：吳則禮
朝代：宋

屋頭風雨交，喚此耋老夢。
粥魚腹遽鳴，來作枕中供。
底處有可人，齋鉢是日用。
時時要同盤，穿雪菜甲動。
懷子蒼
作者：吳則禮
朝代：宋

爛爛白眼安在哉，只今懷抱向誰開。
端知脊梁只似鐵，想見舌本長如雷。
茅屋關心句突兀，藜羮不糝胸崔嵬。
江頭日日望好語，有底都無驛使來。
懷子西
作者：吳則禮
朝代：宋

眼邊寒策良可親，我曹齪齪渠笑人。
青鞋布襪有能事，喚取子西來細論。
老夫箇裏得妙解，挈挈獨提彌勒袋。
他日還炊何許糜，只今且煮南徐菜。
八年吳頭并楚尾，痿痿羸羸饑不死。
端無一物娱此生，天公乞與毛錐子。
莫嗔朱顔漸殊故，且以粗言作依處。
幾時雪片似車輪，著屐梅花海中去。
懷彭志南因寄之
作者：吳則禮
朝代：宋

年光六馬去駸駸，末路漂流愧此心。
玉佩金貂自鐘鼎，綸巾羽扇本山林。
舟横落月梅花淡，鴈貼寒雲春水深。
漠漠東風閉蓬戶，相思華髪忽盈簪。
懷春
作者：吳則禮
朝代：宋

青春已辭淮水湄，底物遺我堪解頤。
風味不除惟白墮，典刑猶在有黄鸝。
老夫只覺禪坐好，兒輩争論句法奇。
到處何曾問炊米，半生人笑北湖癡。
懷謹常三首·其一
作者：吳則禮
朝代：宋

今晨詎復嬾，要與阿戎談。
寒温事且置，竟論後三三。
懷謹常三首·其三
作者：吳則禮
朝代：宋

我有銅鼎湯，快瀹龍焙香。
政使澆舌本，君無問糟牀。
懷謹常三首·其二
作者：吳則禮
朝代：宋

高氣初不羣，咄咄端逼人。
妙處欲絕倒，未怕兒輩嗔。
懷關聖功
作者：吳則禮
朝代：宋

破除午夢晴鳥呼，起喚奴人轉轆轤。
半世奇奇兼怪怪，一春白白與朱朱。
生憎張儀舌尚在，大笑香巖錐也無。
矻矻休論抱關事，快來相對說江湖。
戲作簡朱天球
作者：吳則禮
朝代：宋

江頭雪花一尺圍，不妨屋角梅垂垂。
江頭三日浪簸船，不妨老子被底眠。
權奇突兀衆所嗔，大是箇中英特人。
何曾論渠破與墮，餘生且辦擔板過。
嗟我星星復種種，四十八年環堵夢。
君看後省粱肉盤，只似蓽門葵莧供。
莫云儂詩太愁絕，半世全凴毛頴脱。
熟處難忘却自嫌，面目堪憎爲饒舌。
腐儒諸方飽行脚，習氣偶存言語縛。
獨憂湯餅喚睡魔，背貼蒲團鼻雷惡。
拈時勿著文字相，肯對癡兒誇伎倆。
屈宋真眼向前會，阿球端知有此事。
戲嘲壁上畫軸
作者：吳則禮
朝代：宋

寒林淡墨人争看，對面奇峰孰會心。
可是世人唯識假，只緣清景少人尋。
戲簡狄周臣
作者：吳則禮
朝代：宋

簾捲秋風燭影紅，少年公子倒金鍾。
艷歌聲入流雲去，肯問西鄰有病翁。
招李漢臣飲與漢臣别九年相視癯然各已翁矣
作者：吳則禮
朝代：宋

平生三毛爾，鬢髪眉與鬚。
奈何忽霜雪，星星欲無餘。
手中木上座，枯槁正類渠。
而我方兩忘，隱几者誰歟。
是身那有堅，寢飯姑如如。
舊持祖師令，似守商君書。
老夫亦耄矣，戒律今全除。
惟兹笑及嗔，二法元不殊。
獨當招故人，濁酒滿眼沽。
非徒洗離羣，且復澆索居。
白魚良已佳，黄菊端未疏。
肯來共情話，寧辭辦籃輿。
探梅
作者：吳則禮
朝代：宋

梅花元不怕春寒，想見垂垂雪作團。
藤枝芒屩猶堪在，試爲吾人料理看。
携家遊南山
作者：吳則禮
朝代：宋

都梁山色楊柳青，天乞羈臣如許情。
不嫌野褐垂垂老，故作春風踽踽行。
幽花傍水有孤笑，好鳥隨人時一鳴。
晚飯招提且僧鉢，關心七尺瘦藤輕。
携茶過智海
作者：吳則禮
朝代：宋

牀頭白羽已相親，茗椀才嘗正焙新。
透出老禪三昧眼，喚醒逋客二毛身。
坐聞考考赴堂鼓，起覓垂垂洗鉢人。
稍有黄鸝來舉似，似憐老子獨知真。
放船先寄普照老夷白
作者：吳則禮
朝代：宋

柁樓澹沲冬日斜，半世三鍾并五車。
處處談禪作居士，年年行脚見僧伽。
偶然摩腹船鳴鼓，聊復捐書雁聚沙。
先遣毛錐交說似，即今鏡裏有霜華。
新亭梅偶作
作者：吳則禮
朝代：宋

衡門宿昔只棲遲，慚愧三堂春事奇。
爲有叢筠傍流水，故教疏影作横枝。
香羅未辦凌波去，素魄休論啼鴂時。
乞與江南風格在，鼻端聊遣廣文知。
春事
作者：吳則禮
朝代：宋

春事豈堪論，桃花遽如許。
薄暮短墻頭，已作迴風舞。
翛然斷經過，睡足南窗雨。
幽夢與誰言，迢遞墮三楚。
晚步
作者：吳則禮
朝代：宋

暮林帯斜日，隱隱聞疏鐘。
息憊有孤石，扶衰憐短笻。
垂楊暖自綠，春事老渾慵。
正念余影獨，忽與幽鳥逢。
晚過元老
作者：吳則禮
朝代：宋

煮茗月纔上，觀棋興未央。
綸巾墮清夜，羽扇委初凉。
玉露飛蓮沼，銀河帯草堂。
聊憑明浄几，那覺是他鄉。
晚飯龜山
作者：吳則禮
朝代：宋

半生藜糝只麽過，鐵作脊梁真自强。
偶煩衲子分齋鉢，慚愧龜山春笋長。
曉角
作者：吳則禮
朝代：宋

曉角催行鼓，儒生也據鞍。
轅門天漢入，幕屋塞雲蟠。
馳山一騎落，拔幟萬人觀。
湖海鷗羣老，空餘子夏冠。
書事·其一
作者：吳則禮
朝代：宋

小雨渾晴不作泥，老年澆舌要如飴。
應憐長日只麽過，故遣飛英如許奇。
澗底涓涓催着屐，屋頭聒聒喚支頤。
孰云烏几獨少味，看盡朱朱白白時。
書事·其二
作者：吳則禮
朝代：宋

溪北溪南梅樹枝，斬新華蕚出疏籬。
獨憐醉處錦成幄，端恨愁時雪打圍。
老夫不奈羽觴急，幽討未辜春日遲。
慚愧鄰翁會人意，殺鷄炊黍要追隨。
書江貫道所畫扇
作者：吳則禮
朝代：宋

胸中豈止丘壑，更有洞庭瀟湘。
傳語東坡居士，後來惟教江郎。
曾公卷誦陳子南昭亭詩因次韻
作者：吳則禮
朝代：宋

君不見唐時畫馬曹將軍，肯道江都也絕倫。
又不見即今陳郎論句法，頭頭未背少陵人。
往時屢費曾郎酒，作意澆潑昭亭春。
一丘一壑正著相，慎勿來喚天公嗔。
有懷介然偶作因寄之
作者：吳則禮
朝代：宋

此生端與衲僧期，折脚茶鐺能解頤。
君對幽人洗銀轂，我書春事有毛錐。
喚醒飽睡真痴絕，驚倒羣兒要語奇。
想爲梅花從定出，横擔拄杖傍疏籬。
有懷介然偶作因記之
作者：吳則禮
朝代：宋

介然平生三隻襪，意行跛跛復挈挈。
上堂懶把椎拂拏，却過淮來伴僧伽。
木平像吾友宣老所藏宣示寂久矣余因歸朱方遇其徒慈俊乞得之喜而作此
作者：吳則禮
朝代：宋

布襪元不破，霜雪遮頭顱。
政自要老醜，肯剃頷底鬚。
經卷聊關身，帳座種種無。
安用古銅缾，捉以高鼻奴。
草鞋掛龍牀，九州一蚍蜉。
如何是木平，初落斤斧歟。
龐眉宣道人，緬想骨已枯。
舊炊玉粒飯，洗鉢獨我呼。
跛跛遷臣歸，饑面黧且癯。
至今說法處，井索纒轆轤。
唐時李衛公，鑄鐵爲浮圖。
此塔有壞滅，是事端弗渝。
朱涇寺
作者：吳則禮
朝代：宋

冀馬日馳突，無地制奔放。
來爭天東南，束手莫與抗。
我航指四百，去之迷所向。
十里望雲屋，遠意屬崑閬。
尺五跬步天，丈六歡喜相。
更參船子師，稽首問無恙。
平生客江湖，半世狎烟浪。
漁監選常登，釣尹職不曠。
此手誤遮日，久矣翳塵妄。
願師賜金篦，試與開眼障。
李氏園詩
作者：吳則禮
朝代：宋

池面輕風卷碧羅，殘英寂寂委微波。
暗香又逐落英去，奈此疏雲淡月何。
次公卷韻
作者：吳則禮
朝代：宋

故人已去逐飛蓬，醉墨新辭手自封。
欲識暮年魂斷處，從今不忍聽霜鐘。
次公采贈太希先密雲團韻
作者：吳則禮
朝代：宋

道人祝融屩，胡爲墮南州。
都無作相但粥飯，平生衲被姑蒙頭。
曾郎手中大圓鏡，朵頤贈之非暗投。
快燒銅缾作蟹眼，鑄成八載心如抽。
吾行踽踽飽閲世，葵莧獨與衲子游。
君來適逢小搖落，水天拍拍團滄州。
喚醒北固龕底夢，擬披袈裟上扁舟。
且澆玉川七椀句，仍洗船子三寸鈎。
摩挲正焙連城璧，少林老僧初不識。
他時一笑示靈源，五百比丘端失色。
幽叢鮮鮮凉雨餘，亦有黄花净供無。
知渠肉團久炯炯，玷翳渾滅如大珠。
次周開祖遊鶴林韻
作者：吳則禮
朝代：宋

消渇茂陵端倦遊，穿雲踏石良未休。
諸天辦供林谷曉，一寺鳴鐘江海秋。
吾曹大是許詢輩，道人豈非支遁流。
莫因妻兒要歸去，杖藜聊爲茶鐺留。
次坦之韻
作者：吳則禮
朝代：宋

隱侯天下士，早從北山遊。
至今華屋處，淚眥嬰西州。
予實老且病，聞螘類鬬牛。
力不任毛頴，况能佩吳鈎。
蟲鳴夜復久，試起商聲謳。
姑置鐵如意，珊瑚爲君投。
次坰尋春韻
作者：吳則禮
朝代：宋

攀翻聊復得晴景，抖擻貂裘季子塵。
豈有好事來載酒，獨憐幽鳥解喚人。
二毛衰晚端不恨，五鼎宿昔元未珍。
剩把小紅娱老眼，他時細說淮南春。
次坰韻
作者：吳則禮
朝代：宋

北湖先生作許癡，閉門覓句嗔人知。
日炊官米著處飽，獨憎飯頭行飯遲。
天教五車與癯痩，大笑阿蒼如瓠肥。
小糟秫糜已溜溜，老子捧甖聊朵頤。
次天啟贈浄名吳道人韻
作者：吳則禮
朝代：宋

君名詎要書黄紙，兒曹安能相汝爾。
平生胸中著丘壑，何曾輙作數日惡。
看渠老死争名場，肩摩轂擊非儂郷。
從來俗子貪著帽，露頂心知寡同好。
可不與飯惟有卿，白眼未分遭題評。
蘇郎六印蠶作蠒，劇飲濁醪適吾願。
此事未容人遽知，百醜千拙人笑之。
勝處豈徒論得髓，覿面端如傳器水。
典刑真有阿度風，世上眼目無王龔。
滄波老樹我亦愛，聞說津頭有船賣。
斯人要是江左人，逕入坐牀寧肯嗔。
星星種種旋非故，禪板蒲團只如許。
次子仁贈永翁韻
作者：吳則禮
朝代：宋

脫我頭上巾，星星復種種。
聊欲對可人，洗此塵事冗。
歸受一大錢，知渠笑劉寵。
且當澆渴心，長江岌翻動。
辦君諸方脚，擬尋小有洞。
黄帽與青鞋，甘作五湖夢。
鴻飛強冥冥，姑以白眼送。
兒輩無足論，急流未爲勇。
次子方題游春圖韻
作者：吳則禮
朝代：宋

付與春風不復言，箇中端有玉妃魂。
憑君細說梟盧事，暫借生香到酒盆。
次子蒼寄余清老韻
作者：吳則禮
朝代：宋

從來三仕及三已，總落道人坐定裏。
滑稽社中黄髪將，詎與阿朔論輩行。
平生芋魁曾未錯，粱肉寧殊腐腸藥。
百年兀兀且飽睡，夢事有無渾不記。
久甘袖手菩提坊，餓死肯踏狙公鄉。
山林誰云跡如掃，天乞江湖娱此老。
癯然且喫諸方飯，汝自矻矻儂晏晏。
坐聽木魚人笑癡，政復朵頤成屢莞。
要隨煙霧入窮溟，或置一牀如浄名。
生憎阿秦六國印，蒲團禪板猶關情。
眼邊雖言有黄卷，絕知口不談書傳。
舊拈槌拂吾已許，喚取渠來姑語語。
相望幾時懷抱惡，白玉爲丹堪咀嚼。
且試車聲銅鼎湯，瀹茗徑可撩枯腸。
此言何可束高閣，自謂過之一丘壑。
次寄綠莎翁韻
作者：吳則禮
朝代：宋

劇談要且置，麈尾寧用長。
從來一大事，吾曹可稱量。
世上有何好，投身淨名坊。
老夫百不如，摩腹魚稻鄉。
緬懷眼中人，跛跛豈易忘。
尚欲投羽扇，無心問糟牀。
端笑說拍浮，疇昔取腐腸。
次朱天球贈吳茂先韻
作者：吳則禮
朝代：宋

暮年挈挈儂與君，端覺高歌有鬼神。
平生王恭無長物，此事逼人殊咄咄。
戲談韁馬決鼻牛，夫子大是孫殷流。
休言他日隨計上，且看南徐拍天浪。
阿球高氣寧用論，爲卿三倒實飽聞。
眼邊詎肯作懸特，葵藿撐腸方自嘿。
屋頭雲錦秋水明，兀然隱几渠寧貧。
詩書撩人姑把玩，只與毛錐爲老伴。
紅塵著脚笑參差，索食祖仁那更疑。
於世無堪大瓠種，獨可剖心如叔仲。
江湖作意從之遊，老夫頗欲學操舟。
清言解頤未云已，兒子屢驚雷遶齒。
好事誰過揚子雲，一樽聊與細論文。
政須林宗巾角折，仍要時時見顔色。
次李德充别劉長因韻
作者：吳則禮
朝代：宋

懸榻有妙致，脱冠論古情。
羈愁一杯盡，好句萬人驚。
談麈初未厭，檣烏俄小征。
遙憐柁樓底，别夜月孤明。
次李漢臣韻漢臣有超然絕棄百事深入祖門之意而語與予合
作者：吳則禮
朝代：宋

禪版蒲團俱似誰，電光石火竟奚爲。
儻能徑作白鼻去，未信只教黄面知。
柁樓故略鳬鴈海，月魄端護兼葭池。
一語休論偶相契，粗言且擬寒山詩。
次毛澤民曾公卷韻
作者：吳則禮
朝代：宋

毛侯曾子有新句，鳴籟素秋相與清。
我若邶鄘甘退舍，君如秦楚正連衡。
一尊鴻鴈到時酒，萬里江湖别後情。
魚目驪珠固非敵，搴旗况已慴先聲。
次沈坦之簡周開祖韻
作者：吳則禮
朝代：宋

老夫藜糝債，宿昔圭竇姿。
人或謂醜拙，儂亦自笑之。
沈侯江左士，端肯相携持。
即時一盃酒，到手慎莫遲。
次竹樽韻
作者：吳則禮
朝代：宋

北湖飯豆病且癯，經年不問觴爲壺。
誰令如許彭亨腹，時喚麴生澆老儒。
此君風味美無有，會與淵明著名酒。
侏儒飽死死非締交，仍挽皤罌作寮友。
堂上燭滅渠快哉，一飲一石今塵埃。
此君莫遣太孤絕，更須喚取鴟夷來。
老年經丘尋壑意，痿痿羸羸殊少味。
惟思著句與摩挲，徑就便便圖一醉。
次韓子蒼韻
作者：吳則禮
朝代：宋

一丘當快營，五車要盡捐。
宿昔有足欣，卿去我欲眠。
層層江上峰，頗欲窮其巔。
誰令雨冥冥，復作雷填填。
不讀離騷經，罷參祖師禪。
獨奈執熱何，西南有寒泉。
次韻林初心先輩·其一
作者：吳則禮
朝代：宋

太史滯周南，醇儒去廣川。
功名欺白髪，風雨送流年。
故國悲歌裏，滄洲醉夢邊。
平生心似鐵，相對肯凄然。
次韻林初心先輩·其二
作者：吳則禮
朝代：宋

倦客無人問，逢人祗自嗟。
孤舟在江漢，老夢繞京華。
聽雨閒扉掩，看雲短幘斜。
固窮吾已定，莫向五侯家。
次韻道輔丈荆州吟四首·其一
作者：吳則禮
朝代：宋

楚橘秋高千樹黄，赤湖城畔晚煙長。
風塵滿地麒麟老，血汗無因汙錦韁。
次韻道輔丈荆州吟四首·其三
作者：吳則禮
朝代：宋

田園歲晚欲榛蕪，短褐蒼顔與世疏。
華屋徒驚棲萬卷，傷心投老已捐書。
次韻道輔丈荆州吟四首·其二
作者：吳則禮
朝代：宋

故人高枕閉柴荆，應恨平生謾一經。
下榻毎憐揮白羽，挽溪仍喜得紅菱。
次韻道輔丈荆州吟四首·其四
作者：吳則禮
朝代：宋

散髪南風書曲肱，衰疲真自笑無能。
劇談稍負茅簷月，强賦荆州學少陵。
歸自河西泛舟東下示坰
作者：吳則禮
朝代：宋

露濕船篷今夜凉，秋風端已灑衣裳。
漸炊大甑長腰米，共說平生細肋羊。
試問錦貂看射虎，何如烏几聽鳴桹。
真須快捉蟹螯去，處處休吟古戰場。
歸途口占
作者：吳則禮
朝代：宋

九年脚不踏梁宋，踽踽歸來成靦顔。
禿髪覉臣端飽在，淮南天遣米如山。
比以補陀刻寄少馮有詩復答之并示楊吉老釋介然
作者：吳則禮
朝代：宋

我以無作語，刊彼月面背。
遣似呂南山，未要餘子會。
平生太玄雄，猶有一語在。
只憐粥飯和，已復不驚怪。
永城道中
作者：吳則禮
朝代：宋

聊挾儒生書，更打衲子包。
五斗亦何直，老夫今二毛。
道邊霜鬢翁，煮茗澆我勞。
大笑陶淵明，罷官緣折腰。
奴輩不解事，歎息腹屢枵。
歸來買大甑，炊飯謝汝曹。
江樓令
作者：吳則禮
朝代：宋

憑欄試覓紅樓句，聽考考、城頭暮鼓。數騎翩翩度孤戍。盡雕弓白羽。平生正被儒冠誤。待閒看、將軍射虎。朱檻瀟瀟過微雨。送斜陽西去。
江邊簡新之
作者：吳則禮
朝代：宋

青鞋布襪茲何時，江邊杏花渾欲飛。
銅鉼恰受斗酒許，亟呼長鬚令抱持。
要尋楚郎與啟齒，有底鵓鴣鳴不已。
解事提壺却喚人，兩脚尚輕聊爾耳。
楚郎天生五車書，以錐畫沙絕世無。
窮年飽喫衲子飯，粱肉臭腐寧關渠。
衛家一兒誰復似，更遣韻語論胸次。
獨付匡山教外傳，端合從之問奇字。
白髪南徐覉旅臣，江湖幾載捐冠巾。
且扶痩藤隨行好，安能齪齪守煆竈。
汴岸紫花叢生狀如香囊間出黄菊於其側
作者：吳則禮
朝代：宋

霜著船頭八月凉，故教寒蝶韻幽芳。
傳語西州華屋處，端須戲取阿玄囊。
法雲期曾存之不至
作者：吳則禮
朝代：宋

解鞍就塵榻，聊與幽人期。
寒花受微雨，清香散前墀。
箯輿杳不來，坐恨白日遲。
茗甌無復共，何以慰相思。
泗州南山贈呂少馮
作者：吳則禮
朝代：宋

跛跛踐危磴，行行把長蘿。
拊兹都梁岑，睨彼淮水波。
花木春娬麗，杖屨吾蹉跎。
輦轂端不遠，舟檝今如何。
寒泉聚陰竇，落景輸陽坡。
求羣有頡頏，捉臂無詆訶。
峰巒會撩客，腰脚強作魔。
送眺吳楚迥，遐想江湖多。
情親故人健，齒脫老語訛。
拍手蒼翠上，一笑忘負痾。
泛汴寄清姪
作者：吳則禮
朝代：宋

莫咤别愁關老鬢，且論幽討入奇懷。
忽思白魚淮海去，付與清秋鴻鴈來。
不爲督郵聊轉柁，要呼從事試登臺。
老夫正想西風笛，江北江南安在哉。
流光亭
作者：吳則禮
朝代：宋

疇昔九死干典刑，誰言復過流光亭。
關河向人兩鬢老，敢與楊柳論青青。
清谷水煎茶
作者：吳則禮
朝代：宋

快燒銅鼎欹胡牀，邊頭初試蟹眼湯。
竟陵谷簾定少味，喚取阿羽來說嘗。
減字木蘭花
作者：吳則禮
朝代：宋

九年離別。夢裡相逢端怕說。攜手河梁。雁噭淮天如許長。鱸魚正美。白髮季鷹聊啟齒。後夜江干。與把梅花子細看。
減字木蘭花
作者：吳則禮
朝代：宋

團團璧月。今夜廣寒真秀髮。何處吹笙。催得清霜滿鳳城。淮南好夢。鏡裡星星還種種。猶記銀床。曾為涼洲喚玉觴。
減字木蘭花
作者：吳則禮
朝代：宋

斑斑小雨。初入高梧黃葉暮。又是重陽。昨夜西風作許涼。鮮鮮叢菊。只解凋人雙鬢綠。試傍清尊。分付幽香與斷魂。
減字木蘭花
作者：吳則禮
朝代：宋

星星素髮。只有鳴笳樓上發。看舞胡姬。帶得平安探騎歸。故人漸老。只與虎頭論墨妙。懷抱難開。快遣披雲一笑來。
減字木蘭花
作者：吳則禮
朝代：宋

梅花未徹。付與團團沙塞月。端欲捐書。去乞君王丈二殳。貂裘錦帽。盤馬不甘青鬢老。底事偏奇。細草平沙看打圍。
減字木蘭花
作者：吳則禮
朝代：宋

河西春晚。獨有柳條來入眼。塞外斜斜。不道欺寒紅杏花。邊笳初發。與喚團團沙塞月。雁響連天。誰倚城頭百尺欄。
減字木蘭花
作者：吳則禮
朝代：宋

淮天不斷。點綴南雲秋幾雁。白露沾衣。始是銀屏夢覺時。別離懷抱。消得鏡中青鬢老。小字無能。煩寄平安一紙書。
減字木蘭花
作者：吳則禮
朝代：宋

淮山清夜。鏡面平鋪纖月掛。端是生還。同倚西風十二欄。休論往事。投老相逢真夢寐。兩鬢疏疏。好在松江一尺鱸。
游昆羅山寺二首·其一
作者：吳則禮
朝代：宋

木落關河淡，天高更鴈翔。
凝笳亂流水，歸馬得斜陽。
尊罍當白露，旗旆卷清商。
山徑作許好，寒花渾欲黄。
游昆羅山寺二首·其二
作者：吳則禮
朝代：宋

據鞍風嫋嫋，横策水泠泠。
華屋聳雲谷，朱闌依翠屏。
偶携千騎出，更爲九秋停。
何必論黑月，歸途聊戴星。
滿庭芳
作者：吳則禮
朝代：宋

玉壘尊罍，清秋關塞，正宜催喚香醪。涼風吹帽，橫槊試登高。相見徵西舊事，龍山會、賓主俱豪。來群雁，涼生畫角，紅葉聚亭皋。南洲、應好在，長關夢眼，天際雲濤。有一簪黃菊，兩鬢霜毛。快把金荷共倒，凝望久、只遣魂消。君須聽，新翻燕樂，餘韻響檀槽。
滿庭芳
作者：吳則禮
朝代：宋

聲促銅壺，灰飛玉琯，夢驚偷換年華。江南芳信，疏影月橫斜。又喜椒觴到手，寶勝裡、仍翦金花。釵頭燕，妝臺弄粉，梅額故相誇。隼旟，人未老，東風嫋嫋，已傍高牙。漸園林月永，疊鼓凝笳。小字新傳秀句，歌扇底、深把流霞。聊行樂，他時畫省，歸近紫皇家。
無著以東坡西湖觀月聽琴詩示予因次韻
作者：吳則禮
朝代：宋

白月在湖底，脫冠睇微雲。
從來雍門恨，世上惟有君。
往時東坡老，爲子持一樽。
東坡只飯豆，未辦汁滓醺。
獨愛三昩語，昵昵出斷紋。
東坡拍手笑，俗耳曾不聞。
延州亦窮相，坐睡徒昏昏。
都梁固高徹，淮水元自渾。
無著復欲去再作此留之
作者：吳則禮
朝代：宋

都梁日日招吾人，梅花已復矜小春。
胡爲要隨白鴈去，莫起此念僧伽嗔。
彈琴幾時鬢毛脱，端是天教箇中活。
僧伽初不負先生，久辦淮山作衣鉢。
無著有還玉澗之意作詩留之
作者：吳則禮
朝代：宋

淮山誰言鈍滯人，沙鴈求羣正如許。
先生掉頭嗟奚爲，要著行纒抱琴去。
徑須摺折楖栗杖，我曹窮措有妙處。
時時覆鉢過橋來，白頭看打僧伽鼓。
爲盧天驥作
作者：吳則禮
朝代：宋

撩我千巖固好在，未論應接徒惋欷。
湖山飽窺使者節，魚鳥不避霜臺威。
坐罷清言良亹亹，來朝爽氣殊霏霏。
鷗羣非鬥舞不下，要略滄州如打圍。
玉樓春
作者：吳則禮
朝代：宋

今朝何以為公壽。極貴長年公素有。庭階不乏長芝蘭，少翁又是庭臣右。三能粲粲依魁秀。八柱巍巍蟠地厚。皇家卜冊萬斯年，年光長轉洪鈞手。
玉樓春
作者：吳則禮
朝代：宋

我公兩器兼文武。談笑巖廊無治古。經顏綠髮已官高，赤兒繡裳今仲父。我欲形容無妙識。頌穆清風須吉甫。望公聊比太山雲，歲歲年年天下雨。
王和鼎石銚甚佳以詩丐之
作者：吳則禮
朝代：宋

枵腹強自滿，日愛幾合陳。
豆粥咄嗟辦，豈是吾曹人。
故應彭亨腹，稱此病痩身。
君從東海來，便便作雲根。
我有紫玉璧，氣壓連城珍。
要渠作蟹眼，一洗胸次塵。
王郎實好奇，宿昔飽幽事。
莫逆無與疇，端以同臭味。
王持中讀余近詩跋以五絕因次其韻·其一
作者：吳則禮
朝代：宋

秃髪敢言文字工，半生端在覉旅中。
君詩底物似妙麗，墮蘂起舞春濛濛。
王持中讀余近詩跋以五絕因次其韻·其三
作者：吳則禮
朝代：宋

我句如許一生過，君詩政應萬人傳。
但言寒温置餘語，可是從來子敬賢。
王持中讀余近詩跋以五絕因次其韻·其二
作者：吳則禮
朝代：宋

羈臣未覺詩無敵，老境誰言思不羣。
自有阿持提律令，且看山衲度江雲。
王持中讀余近詩跋以五絕因次其韻·其五
作者：吳則禮
朝代：宋

一錢無有但覓句，百事不聞知讀書。
投荒歸來老將死，要聽孤猿聊荷鋤。
王持中讀余近詩跋以五絕因次其韻·其四
作者：吳則禮
朝代：宋

摩挲飽腹看飛鴻，脱屐海門篷底風。
君方著足登飯顆，嗟我老矣無由同。
田不伐玉磬歌
作者：吳則禮
朝代：宋

田侯玉磬何瑰奇，吳子見之俄朵頤。
宣王石鼓氣忽喪，摩挲篆刻還嗟咨。
作止休論惟柷敔，曾窺兩階舞干羽。
常臨罍洗薦清廟，獲邇天球親簋簠。
緬懷戛擊良匪遙，少師汝曹疑可招。
老儒詎復知肉味，惝怳便欲聞簫韶。
正聲初滛器益訛，九州漸漸嬰兵戈。
鬼神憤惋莫得秘，直恐世上遭詆訶。
田侯憫我形影孤，明眼常云絕代無。
是事寧殊衲衣底，啓齒須逢袒臂胡。
即今陛下聖且仁，律呂從來惡奪倫。
克諧八音有夔在，獨驚堯顙如高辛。
人間詎睹荆山璞，碔砆難言合雕琢。
憑君持入古銀臺，似說太常修雅樂。
田不伐遺披雲圖
作者：吳則禮
朝代：宋

田郎具眼人，會遣披雲嘯。
翺也未絕參，儼公初不笑。
聊須論翰墨，寧數金粟妙。
全體已見前，大是頂門竅。
由刁園步至因勝求浴
作者：吳則禮
朝代：宋

鳥聲已迎一百五，野逕微行誰復嗔。
放飯要穿花底屐，捐書聊著頭上巾。
老夫踽踽只白眼，爛蘂細細徒青春。
憑仗石槽三昧水，浴茲從昔無垢人。
登北樓
作者：吳則禮
朝代：宋

落景孤雲共，清商戍角和。
蒼煙澹伊洛，白露濕關河。
牧馬隨鴻鴈，行人掣駱駞。
暮年餘習在，猶欲聽邊歌。
登城樓
作者：吳則禮
朝代：宋

河西諸將氣食牛，白羽雕弧錦臂韝。
他日粥飯真衲子，莫年酒肉雜氈裘。
坐上儒冠揮麈尾，帳前羌種看刀頭。
吳檣楚柁自江海，聊復看雲倚戍樓。
登太行
作者：吳則禮
朝代：宋

君看太行高，歷井安足道。
回頭看禹門，砥柱一何小。
歇鞍坐蒼崖，九地俯飛鳥。
瑰詭平生無，摧車亦復好。
白輝作許奇，梁宋紅未了。
兀然流轉軀，甘與君王老。
發金陵
作者：吳則禮
朝代：宋

湖海歸來近釣筒，此身南北一飄蓬。
船頭已壓三山浪，檣尾初回五雨風。
天淡鼓聲催落日，雲高帆影趁飛鴻。
道林窣堵自崷崒，隱几寒光連暮空。
發陳留寄智夫姪
作者：吳則禮
朝代：宋

五斗莫作糴太倉，幽事關人殊未央。
白鴈撩人下清洛，黄花喚夢著都梁。
平生浪喜得詩瘦，投老相從要酒狂。
欲到淮南先一笑，蟹螯渾已飽新霜。
發龜山先寄少馮亢之
作者：吳則禮
朝代：宋

貼貼淮不動，翻翻雁能鳴。
強垂投老鬢，又過盱眙城。
僧伽飽知我，大小身後名。
快作鼓考考，要聽隨堂聲。
都梁呂少馮，維吾佳友生。
更招虞仲子，共看金盆傾。
白髪
作者：吳則禮
朝代：宋

白髪不奈短，青春何太奇。
酒尊花雨後，茶鼎柳綿時。
痩莧枯腸慣，清香老鼻知。
胡牀元自穩，羽扇未應遲。
情話要可紀，吾人真自癡。
且揮孫氏麈，更費阿弓麋。
稍覺燕迎社，莫嗔鶯哺兒。
老夫行去國，船掠漲淮湄。
知府毛公顯謨以詩寵還書軸謹次嚴韻以叙拳拳服膺之萬一
作者：吳則禮
朝代：宋

天邊疊巘雲濤外，南人啟齒北人怪。
給事筆力鼎可扛，九鼎初如一毛細。
曲肱左省清夢餘，長江拍拍天一隅。
後車聊載高陽徒，行復持被承明廬。
即今司業誰姓蘇，還能辦人酒錢無。
生憎枯槁屈大夫，金盤鱠縷日可須。
公也慎莫言歸歟，美姿要作凌烟圖。
石恪畫醉僧
作者：吳則禮
朝代：宋

倒街卧路誰復嗔，粥魚齋鼓强喚人。
莫疑只今五斗醉，要會從來三昧身。
神堂道中聽後騎短笛妙甚而花柳已有思澗流濺濺可喜
作者：吳則禮
朝代：宋

從來十八拍，笛裏更清新。
著處是淺笑，可人惟晚春。
末扳紅簌簌，且掲碧鱗鱗。
小雨爲我止，鵓鴣長自馴。
移菊
作者：吳則禮
朝代：宋

愛此秋氣凉，捐書坐北戶。
黄花手自栽，開花忽無數。
朔風吹寒雲，色映茅簷暮。
起立佇幽香，泥衣有零露。
旋移霜中花，娛此羈旅人。
白髮圖一笑，天公初不嗔。
平生飽參鼻，宿昔應供身。
老大無所著，幽花如絕倫。
勝處那可已，聊復運意根。
漉彼汁滓酒，澆兹葵莧唇。
憑君辦好語，與招江海魂。
端欲道逸想，緬焉難具論。
窺園
作者：吳則禮
朝代：宋

白露幾時下，凉秋晚蕭蕭。
已辭尾涏涏，况復聲咬咬。
捉麈坐清樾，扶藜經短橋。
雲邊有鳴鴈，過去不可招。
竹爐次韻
作者：吳則禮
朝代：宋

薫爐好妙非吾欲，古銅惟憐鼎三足。
手中一瓣非碌碌，傳語此君驚世俗。
快燒篤耨置一牀，枕上齁齁氣味長。
似是馬曹真未會，不喚此君聞妙香。
簡友人·其一
作者：吳則禮
朝代：宋

江頭洲渚晚陽斜，宿鴈已復取圓沙。
老子尚堪巾屨在，憑君著意問梅花。
簡友人·其三
作者：吳則禮
朝代：宋

江山端無適俗韻，曳屐出門忘負痾。
林花工辦作紅雨，其奈一年春老何。
簡友人·其二
作者：吳則禮
朝代：宋

溪水遶屋初鱗鱗，溪邊桃花正迎人。
桃花迎人可復奈，幽事如許難具陳。
簡友人·其四
作者：吳則禮
朝代：宋

從來老子興不淺，未怕霜鬢渾欲斑。
安得希有大勇健，盡尋南徐江上山。
簡吉老
作者：吳則禮
朝代：宋

盱眙水落秋鴈回，都梁霜薄梅花開。
極知玄文不浪與，踽踽故作侯芭來。
簡呂少馮
作者：吳則禮
朝代：宋

此生不說老婆禪，兀兀坐睡忘永嘆。
要聽車聲出銅鼎，故教鼻竅吼蒲團。
淮山宿昔面目好，葵藿從來骨相寒。
白髪軒然同一笑，未嫌跛跛著南冠。
簡子蒼
作者：吳則禮
朝代：宋

底時待詔辭公車，疇昔胸中著異書。
端愧騎鯨老正字，會尋覓句舊題輿。
春殘詎有花經眼，夢罷試教鶯喚雛。
徑欲追隨說情話，即今猶奈酒尊無。
簡張子偉
作者：吳則禮
朝代：宋

軒軒禿髪穀城孫，有底天寒不出門。
肯說今年閒貴賤，只將丘壑共人論。
簡承天琛老
作者：吳則禮
朝代：宋

攀緣夢境欲何爲，身相從渠現五衰。
任運騰騰只麽過，休論跛蹶與痿羸。
簡王長元次元時復欲入都
作者：吳則禮
朝代：宋

跛跛鬢毛短，娟娟春日長。
繁花麗澤國，疊鼓摻漁陽。
喚婢理雙屩，遣兒謀一觴。
惟知作寒食，那復問殊方。
石鼎官芽滑，銅盆井水凉。
有時拈拄杖，隨意坐胡牀。
涏涏定巢尾，咬咬求友吭。
籃輿元落眼，豆飯或撐腸。
楚柁連江色，淮天著鴈行。
關儂五斗粟，老子復游梁。
簡田升之時升之赴金陵
作者：吳則禮
朝代：宋

建業風流端可憐，石城江色曉鮮鮮。
鳥窺漢節梅花底，雨濕柁樓春水邊。
霜髪讐書有東觀，錦囊覓句屬南天。
枯腸不飽大官肉，我種芋魁今十年。
簡翟密州
作者：吳則禮
朝代：宋

酒杯到手慎莫停，江月已復連疏星。
豈謂灌園三徑老，來逢横槊萬人英。
飛花不作我鬢白，韻語政如公眼青。
宿昔瀾翻說詩口，真慚肯與醉時聽。
簡航禪師
作者：吳則禮
朝代：宋

縱横古帙散繩牀，卧對疏簾卷夕陽。
春去殘花已無跡，姢娟新綠上篔簹。
簡蔡天任
作者：吳則禮
朝代：宋

天公與此强健身，故遣雨洗南徐春。
梅柳暮年經老眼，江湖疇昔著羈臣。
要穿遙集脚底屐，不負淵明頭上巾。
頗欲扶笻說幽事，漫郎端肯恕醉人。
簡鮑欽止
作者：吳則禮
朝代：宋

劇談解人頤，湖海鮑工部。
端能於口前，截斷第二句。
瘦藤尋上方，住此鼓鐘暮。
快辦呼酒尊，梅花已無數。
紅梅
作者：吳則禮
朝代：宋

楚州紅梅如許紅，作魔猶有幾信風。
天公笑人但飽飯，不辨青春看花眼。
呼兒徑買北湖酒，澆我瀾翻說詩口。
莫教一片飛黄昏，喚取百舌來細論。
絕句二首·其一
作者：吳則禮
朝代：宋

華館相望接使星，長淮南北已休兵。
便須買酒催行樂，更覓何時是太平。
絕句二首·其二
作者：吳則禮
朝代：宋

滿船買了洞庭柑，雪色新裁白苧衫。
喚得吳姬同一醉，春風相送過江南。
續百憂集行
作者：吳則禮
朝代：宋

少陵昨者百憂集，但言兒啼四壁空。
覉臣即今百憂集，永痛母氏崩心胸。
疇昔罪臣投荆州，板輿惴惴那得留。
老人端已怕勞事，况乃離别酸鼻頭。
荆州破屋冷似鐵，眼邊種種那堪說。
縛竹爲瓦安得完，往往稀間過霜雪。
母氏癯然由暑熱，喘卧十日遽死訣。
至斯極矣其予乎，毎輙念此骨欲折。
九重陛下仁如天，逢赦却上沙市船。
飽聞荆江西江惡，舉家性命實可憐。
餘生休論飯不足，今費君王嶽祠禄。
母氏棄我如許時，殊方只有看雲哭。
賀公吳語慎莫嫌，渠自山陰一茅屋。
痩妻稚子姑團欒，此叟堆灰未窮獨。
聞鶯
作者：吳則禮
朝代：宋

長堤一千一百里，榆莢楊花照眼明。
十載投荒真作夢，却憑烏几聽鶯鳴。
聽梁聖民家琵琶
作者：吳則禮
朝代：宋

宮様纈羅舞袖長，纖眉巧學時世粧。
薫爐夜燒司衣香，酒杯到手天雨霜。
檀槽徐作春雷轉，龍紋撥打黄金面。
梨園妙處世不知，爲君弹徹霓裳遍。
淮南日日花信風，新聲投老愛輕攏，試與小桃催小紅。
自太和衝雪歸據鞍偶作書贈令權元凱
作者：吳則禮
朝代：宋

老去龍紋匕，平生獸錦袍。
端知有奇語，大雪滿弓刀。
自太和衝雪歸而旅鴈數鳴據鞍偶作書贈令權元凱
作者：吳則禮
朝代：宋

休論駞背錦糢糊，且試腰間金僕姑。
邊頭可是憐儂輩，忽作徐熙雪鴈圖。
至南京道中尚有鶯聲
作者：吳則禮
朝代：宋

投老長亭更短亭，翩翩楚柁正關情。
黄鸝要是知人意，猶作他時求友聲。
至楚懷慎漢公
作者：吳則禮
朝代：宋

抱甕何許欲灌園，獨憐帆腹會孤掀。
雙輪有蒲良未好，束帛加璧安足論。
少日讀書守貧巷，異時簪茟登修門。
相思徒吟老駞句，不見君來欲斷魂。
至楚約諸人飯而聖功不來翌旦乃見過
作者：吳則禮
朝代：宋

前身坐衲僧，積此葵莧債。
今朝偶烹鮮，居士輒破戒。
摩挲羈臣腹，商略九州大。
平生折脚鐺，箇裏有妙解。
關郎作底忙，使我一長喟。
明發得得來，猶較些子在。
至洪澤寄呂少馮介然
作者：吳則禮
朝代：宋

來往都梁真有期，瘦藤挈挈要追隨。
獨憐老子蒙頭睡，不見梅花如雪時。
經爐飽附僧伽火，齋鉢長分庾氏糜。
歲暮東窗好晴日，傳聲阿遁正相思。
至青陽先寄韓子蒼
作者：吳則禮
朝代：宋

秃髪羈臣百不憂，樹頭樹底鳴栗留。
遊方便具屈宋眼，出世真成陶謝流。
著冠來糴太倉米，捩柁故轉長淮舟。
莫問銅錢恰三百，澆腸一斗與君謀。
至龜山先寄呂少馮
作者：吳則禮
朝代：宋

出舟跛跛爲情親，催遣籃輿煩故人。
九死僅全真去楚，百年未了更游秦。
晨炊要索祖仁飯，老鬢舊著淵明巾。
傳語淮山元好在，初捐一笑與覉臣。
與曾公路呂少馮飲曾公卷舟中
作者：吳則禮
朝代：宋

百年久付一毫端，異縣追隨得自寛。
聲入浦雲歌扇麗，影浮江月酒罇寒。
黄花窈窕且經眼，白髪蕭條初映冠。
共倚檣竿竚歸鴈，西風嫋嫋露漙漙。
舟行坐睡
作者：吳則禮
朝代：宋

撩天鼻孔蟠雷車，世間諸法種種壞。
飽參飯後蒲團禪，北湖端爲第一代。
舟行對菊寄智夫姪
作者：吳則禮
朝代：宋

洛水微寒澹晚秋，從教風雨打船頭。
莫嗔宿昔愛霜菊，可是平生怕督郵。
未辦作詩論句法，且當貰酒消人憂。
白眉清眼見小阮，共卧淮山百尺樓。
良辰
作者：吳則禮
朝代：宋

良辰入奇懷，端欲挽我行。
幽花迎人笑，欣然媚柴荆。
春醪處處佳，姑瀉濁與清。
好鳥何許來，日暮獨一鳴。
江山雨新洗，坐使老眼明。
天公喑鵓鴣，要作爛熳晴。
平生木上坐，莫逆惟有卿。
歸尋茅三間，遙取烏几憑。
長腰雪不如，付兹腹彭亨。
短蔬勝肥肉，甘哉北湖羮。
一飽便可足，此外豈所營。
莫語兒子輩，吾儕寧要名。
蘭臯煎茶
作者：吳則禮
朝代：宋

掠水纖纖紫燕斜，聊憑烏几竚幽花。
今年未識雲腴面，且撥去年官焙芽。
虞美人
作者：吳則禮
朝代：宋

夜寒閒倚西樓月。消盡江南雪。東風明日木蘭船。想見陽關聲徹、雁連天。斜斜洲渚溶溶水。端負青春醉。平安小字幾時回。空有暗香疏影、隴頭梅。
虞美人
作者：吳則禮
朝代：宋

從來強作遊秦計。只有貂裘敝。休論範叔十年寒。看取星星種種、坐儒冠。江湖舊日漁竿手。初把黃花酒。且憑洛水送歸船。想見淮南秋盡、水如天。
虞美人
作者：吳則禮
朝代：宋

烏皮白氎西窗暖。種種霜毛短。小春何處有梅花。想見水邊籬落、數枝斜。殊方他日登樓句。好在孤吟處。五年拚落醉魂中。試覓酒壚陳跡、問黃公。
虞美人
作者：吳則禮
朝代：宋

真香秀色盈盈女。一笑重陽雨。不應解怯晚叢寒。眼底輕羅小扇、且團團。吳雲楚燕渾依舊。更把金英嗅。鮮鮮未恨出閨遲。自許平生孤韻、與秋期。
觀賈表之獵
作者：吳則禮
朝代：宋

軒軒大鷹腦，落落饑鶻拳。
忽張六翮去，勢拉淮南天。
賈侯實老俊，文字初著鞭。
平生坐高飛，孤吟餞流年。
收身事鞍馬，未愛冕有蟬。
歸來對名妾，含笑脫兩鞬。
能復飯斗米，白眼捉彘肩。
玩世今種種，掉頭羞乞憐。
儂也飽憂患，慣視跕跕鳶。
澆寒一盃足，撐腸謝三鱣。
惟樂不可過，快臂烏號還。
徑横鐵如意，露頂催烹鮮。
詩一首
作者：吳則禮
朝代：宋

楓葉蘆花滿釣船，水風清處椀琴眠。
覺來失卻瀟湘月，卻問青山覓酒錢。
謁陳尚志於太原之清凉
作者：吳則禮
朝代：宋

酒罇元有味，絕倒更能麽。
昨夢不堪說，白頭無奈多。
底時辭部曲，著處尚關河。
相見好歡喜，當如遲暮何。
謝曹公善酒
作者：吳則禮
朝代：宋

歸來脱帽但蒼華，一叚風流屬外家。
猶有故時從事在，銀鈎仍落小流沙。
謹常以墨戲見遺作此答之
作者：吳則禮
朝代：宋

吾人著作翰墨塲，得此三昧惟阿常。
平生韻語真戲劇，化作輪囷抱孤石。
胸中塊磊安用澆，端要吐出驚兒曹。
疇能與渠辦兹事，喚取從來管城子。
識舟亭
作者：吳則禮
朝代：宋

飽聞會稽道中好，未似隱几來歸舟。
衰鬢猶堪扶檻笑，長江故作拍天流。
知容遙集幾兩屐，絕勝元龍百尺樓。
時換薫爐辦幽事，孤鴻落處有汀洲。
讀德操詩文
作者：吳則禮
朝代：宋

平生饒德操，飽讀世上書。
坐斷諸方舌，脊梁儂不如。
去耕鄧州田，要作青鞋錢。
忽然騎聖僧，我子真天然。
胸中姑一吐，戲說無義語。
端有本分椎，莫打老師鼓。
貫道惠其所作屏料理爲大軸題之以詩
作者：吳則禮
朝代：宋

李成既死作者誰，元豐以來惟郭熙。
江郎遽出繼二老，自有三昧非毛錐。
江郎挽弓要射虎，心醉覇陵石飲羽。
論交一世越與秦，白眼終甘守環堵。
君不見昔者崑崙方壺圖，筆墨妙好絕代無。
十日五日歲月徂，豈如江郎咄嗟雲出岫，石上松老楓樹枯。
買菊
作者：吳則禮
朝代：宋

偶煩孔方兄，聘此高妙姿。
粲然顧我笑，佳哉今何時。
維摩初不病，坐獲大奇勝。
便拈楖栗來，祖師有律令。
賈動之盍簪堂紅梅欲發作此問訊
作者：吳則禮
朝代：宋

江南風雨餘幾信，有底淮南春事遲。
憑君料理玉妃面，快作酒紅生暈時。
賦魏相之所收花光老小景
作者：吳則禮
朝代：宋

湖北湖南天水寛，道人付此一毫端。
魏郎得之不自供，要遺西山老眼看。
贈元暉
作者：吳則禮
朝代：宋

南宮先生晚爲郎，學語小兒說元章。
屋下架屋安足數，突過鍾王妙如許。
平生韻語何處有，瀾翻舊識論詩口。
不落鈐鎚或自憎，舉似癡兒真敝帚。
誰當料理晉馬曹，詎復酬答視愈高。
憑君快寫拄板相，政應頰上加三毛。
阿暉詎獨愛奇字，徑割全牛烹大胾。
筆墨須論顧陸間，豈止遠過楊契丹。
痿癯我作老摩詰，惟子堪任來問疾。
是事且置默然坐，舌端種種一時墮。
贈夷白介然
作者：吳則禮
朝代：宋

頃游古新秦，打包過黄河。
跛跛登摧車，白髪仍荷戈。
行人十七八，兒女載駱駞。
戍鼓已斷腸，况乃有邊歌。
歸來見二老，壞衲夙昔磨。
舉頭僧伽塔，便如到補陀。
軟語作許甘，耄矣所得多。
隨堂一鉢飯，捫腹端無他。
度淮太早生，船鼓將鳴鼉。
且置茶鐺事，誰獨相詆訶。
贈子發
作者：吳則禮
朝代：宋

金銅仙人辭漢歌，近時作者嗟誰何。
王侯之種合瑰詭，君復鼻高胸塊磊。
著身丘壑謝幼輿，此事端憐卿輩無。
口譚名理脚穿屐，手捉毛錐家四壁。
平生三尺古錦嚢，掉頭不愛尚書郎。
飽知得句要得眼，肯道挽弓須挽强。
老夫天與覊臣骨，大笑癡兒曾咄咄。
折牀舊喜存烏皮，渇釡初欣識黔突。
未辦澆渠酒一尊，藜羮且可細論文。
政思横說與豎說，莫廢本來微妙舌。
贈希先
作者：吳則禮
朝代：宋

太兄遠從方廣來，緊打脚綳帩草鞋。
堂頭老人未相見，道眼心知如覿面。
山間五百大弟子，僕射魯公辦能事。
且燒湯鼎試中𤃩，憑仗阿先歸舉似。
叢林梁棟權與洪，戲爲韻語亦復工。
曾參陶謝得一滴，漆盂蔬筍要洗滌。
白髪佳縗只要閒，夢想連牀六尺单。
豈徒衲帔痿羸坐，共守團爐黄獨火。
贈江器博
作者：吳則禮
朝代：宋

先生行年今七十，植杖端如孤鶴立。
江天小雨作許奇，洲渚横斜鴈行濕。
先生隸法老更精，未要中郎作典刑。
筆含鍾鼎小篆意，啟齒要須斯與冰。
先生宿昔愛彈琴，不愛越琴愛雷琴。
摩挲龜背蛇蚹紋，太和欵識尤出倫。
先生真已棄百事，舊參堯典舜典字。
端有江湖著老儒，笑大耳兒長結眊。
學書初不論永和，書到石鼓才不磨。
不見吏部石鼓歌，往載安得數駱駞。
贈江貫道
作者：吳則禮
朝代：宋

即今海內丹青妙，只有南徐江貫道。
孤峰疊巘真自奇，老樹滄波亦復好。
扶杖時來問麴生，戲捉毛錐吾絕倒。
龍眠居士喚不譍，世上從交韋偃少。
一生管城良有味，彈琴寧論老會至。
時調白羽臂烏號，楊葉曾穿有能事。
獨憐老子跛跛歸，故遣七絃聲作雷。
老子從來知賀若，爲我剩彈烏夜啼。
贈泗州楊吉老
作者：吳則禮
朝代：宋

先生箇中人，百骸一破甑。
端憎屐滿門，姑現維摩病。
枕邊黄帝書，大笑毉多盧。
酬對雖種種，而我初如如。
要喫十方飯，不擔叢林板。
久入無碍禪，遂具通身眼。
客來據胡床，喚婢傳酒觴。
深藏世諦舌，浩歌看屋梁。
孔兄掉頭去，寧復挽渠住。
未辦作癡兒，戶樞以鐵鑄。
贈王子和
作者：吳則禮
朝代：宋

二年紫塞頭，日日思都梁。
歸來向清淮，白魚初飽霜。
走馬脫轡頭，搴旗向沙場。
不如把蟹螯，欹帽呼酒觴。
要聽阿燕歌，頹然倚胡床。
姮娥一笑粲，韻此九月凉。
緬懷去從軍，隻影天一方。
誰令投老夢，猶咤登太行。
采采東籬花，其香何揚揚。
昭華喚驚鸞，玉支况在傍。
自慚老不解，著句說小粧。
獨知折齒屐，尚可追二王。
贈董無求
作者：吳則禮
朝代：宋

董侯湖海俊，短小精悍姿。
梁園固多士，末至獨好辭。
相逢要作語，老語竟不奇。
飽知匡鼎來，我曹無說詩。
贈趙聖源
作者：吳則禮
朝代：宋

北湖河西來，繫船清洛尾。
老眼便許奇，日日南山紫。
脫身戎馬間，見此佳公子。
手捉有錦嚢，胡牀教脫屣。
劇談倚蒲團，勝處輒啟齒。
非關偶追尋，臭味有相似。
不知官如何，但說丘壑事。
俗子初未侵，喚醒雲壑睡。
古圖開巨然，茗椀同料理。
落日望長空，西風鴈行起。
贈郭功父
作者：吳則禮
朝代：宋

兒童疇昔看揮毫，未覺雄辭愧廣騷。
談塵縱横走雪電，詩壇磊落建麾旄。
捐身魚鳥黄塵遠，隱几江湖白浪高。
短褐婆娑弄明月，紛紛冔冕一鴻毛。
贈醉吟先生許體之
作者：吳則禮
朝代：宋

種種未似哦北窗，頭頭不如喚酒觴。
論文處度過裴迪，覓句介然真佛光。
曲肱飽作南山夢，提鉢徑坐僧伽床。
時時裹脛著兩履，盱眙城底淮聲長。
赴大舟投老齋
作者：吳則禮
朝代：宋

枕邊夢事忽蘧蘧，起着青鞋喚竹輿。
投老惟堪聽齋鼓，此生端愧坐儒書。
十年枵腹猶堪在，一鉢連床便有餘。
驀直從來大舟路，横擔拄杖正憐渠。
踏莎行
作者：吳則禮
朝代：宋

一片花飛，青春已減。可堪南陌紅千點。生憎楊柳要藏鴉，東風只遣橫笳怨。看定新巢，初憐語燕。遊絲正把殘英罥。酒尊也會不相違，風光本自同流轉。
送公桓行
作者：吳則禮
朝代：宋

汾河水落雁南飛，一馬蕭蕭木脱時。
蒼鬢寧堪異鄉别，幽人况有故園悲。
山頭日没邊笳斷，隴底駞鳴塞草衰。
千里黄雲太行路，自憐北望獨相思。
送子仁兄赴定武倅
作者：吳則禮
朝代：宋

杳杳東風吹雁行，淡煙疏柳暗河梁。
邊笳忽起暮天遠，塞鴈不鳴春草長。
野館夢回花似霰，戍樓詩就月如霜。
應憐投老尚漂泊，白鳥青山堪斷腸。
送曾公卷之汶陽
作者：吳則禮
朝代：宋

投策上前坂，薄暮寒雲滋。
華轂不可停，奈此長相思。
鴈影正疾逝，馬鳴一何悲。
歸期無淹留，黄花殊未衰。
送曾公善赴定武
作者：吳則禮
朝代：宋

關河落落孤鴻飛，燕然山南霜草齊。
邊笳戍角自悲壯，千里不聞邊馬嘶。
刁斗夜急虎帳静，皎皎隴月臨牙旗。
轅門柳色壓毳幕，鐵甲十萬真熊羆。
少年公子身許國，請佐帷幄辭龍墀。
屯雲漸對白玉斝，密雪欲犯黄金覊。
晚風蕭蕭近昜水，想見懷古當傾曦。
連城笙鏞斷羽檄，往往横槊多新詩。
雙輪稍蹉隔前坂，轉眄各在天一涯。
吳鈎錦帯豈足贈，寄聲但有長相思。
送王詩客莊依湖外使者
作者：吳則禮
朝代：宋

問舍求田話昔時，共憂南北未安枝。
青山笑我空成夢，白髪憐君苦作詩。
風月誰教太瀟灑，功名自是小差池。
要須附驥還金馬，晝錦歸來亦未遲。
送純師赴黄檗用李師顔韻
作者：吳則禮
朝代：宋

沙尾潮生浪影微，東風洲渚蕨芽肥。
西江水借銅缾潤，北闕雲隨錫杖飛。
日煖鳬鷖迎宴几，春深花絮護禪衣。
遙知一榻諸天外，歸夢時時近紫闈。
送覺老住鹿門
作者：吳則禮
朝代：宋

平生作許奇，三匝繞茅舍。
白髪右掖門，朝參隨萬馬。
覺也鐵脊梁，兒子笑諸方。
時時容子美，來過贊公房。
袖書僕射府，打包鹿門去。
獨有田恊律，知渠逸羣句。
余方在泥滓，妄意水傳器。
他年著行纒，一鉢有能事。
送陳漕時權帥還自静州
作者：吳則禮
朝代：宋

漢節亭亭晻靄間，邦人多看錦鵰還。
初傳使者驅千騎，俄見將軍定百蠻。
雲盡月光依組練，雪消春信滿湖山。
佇聞禁掖催頗牧，玉陛歸親咫尺顔。
過宋呈曾公冕
作者：吳則禮
朝代：宋

團欒棗熟官焙奇，澆我清秋鴈鶩池。
絕聞人說宋城令，真是南豐僕射兒。
過寶晉齋贈元暉
作者：吳則禮
朝代：宋

窺徑紫苔娬麗，入門黄卷縱横。
欲知箇裏妙處，時遣鶬鶊一鳴。
過智海呈陳無己
作者：吳則禮
朝代：宋

暫展經奩試茗芽，共憐日日困塵沙。
木魚夢覺響晴景，鐵鳯雨餘翔落霞。
漠漠清香縈暮竹，蕭蕭晏几近幽花。
道人槌拂總無用，身世俱忘鬢已華。
過歐陽元老草堂
作者：吳則禮
朝代：宋

知子廊廟器，誅茅楚江邊。
緬懷靖節意，心遠地自偏。
綠髪走關塞，蹭蹬成華顛。
老益抱孤操，冥鴻正翩翩。
草堂足幽趣，茗飲共留連。
新詩出錦囊，火齊堆我前。
芙蕖頗秀發，灼灼初爭妍。
解衣俯方塘，潑潑鮪與鱣。
屋角升赤日，長空隨飛鳶。
羽扇無停揮，聒耳憚鳴蟬。
蠻簟敷龍牙，曲肱偶欹眠。
輕風灑梁棟，爽氣回九天。
壁間湖灘圖，百仞懸驚泉。
詎復畏執熱，况若聞潺湲。
時延遯世人，坐鼓薫風絃。
得意委萬類，高軼象帝先。
惟兹霜露零，黄菊輸金鈿。
白眼望河漢，雲收月娟娟。
濁酒可消憂，况乃數擊鮮。
聊持魚枕蕉，脫屣秋水壖。
商略周八極，落落遺簡編。
誰言厭羈旅，便欲終殘年。
過紫巖寺
作者：吳則禮
朝代：宋

初辭戎馬邊，紺宇忽如此。
突兀青巒几，故作巖谷紫。
三年夢招提，一笑來脫屣。
天憐乘障歸，勞之以奇詭。
門前古澗流，甘滑無與比。
衲僧初不知，中有曹溪水。
過開寶謁田端彦
作者：吳則禮
朝代：宋

翛然策羸馬，偶造釋子居。
欣與遯世士，共閲瞿曇書。
脫屐弄清泚，曲肱翳扶疏。
鳥起短笻外，鐘鳴幽夢餘。
高論信絕俗，磊落包六虚。
萬古纔一瞬，天地真蘧廬。
逸興殊未已，恨彼白日徂。
詎覺厭塵滓，徜徉方自娛。
過静老
作者：吳則禮
朝代：宋

老夫無住相，大是箇中人。
聊作宰官相，偶名居士身。
拍手與公笑，同牀憐我真。
端來趁齋鼓，共坐不曾嗔。
遣興·其一
作者：吳則禮
朝代：宋

放船秋正佳，日落鴈噭初。
晨炊儻無米，寧尋謝胡奴。
督郵端可揮，從事良欲呼。
大是陶淵明，且還讀我書。
遣興·其二
作者：吳則禮
朝代：宋

鮮鮮黄金花，種種白髪人。
晚歲色不改，宿昔情相親。
浪因五斗米，愧此流轉身。
我輩有能事，大笑非伯倫。
遷居
作者：吳則禮
朝代：宋

久傍修門乏壯圖，侵尋華髪欲捐書。
貂裘平日敝塵土，茅屋晚歲依江湖。
落落青天月上後，蕭蕭紅葉鴈來初。
故人載酒端好事，遣我陶然忘舊廬。
還山陽簡相之并示炯
作者：吳則禮
朝代：宋

今年雪花大如許，已作淮南萬點梅。
北湖頭白得飽飯，故爲淮南風月來。
郁李甚開其花如雪以珍瓶貯之
作者：吳則禮
朝代：宋

玉妃春行不落莫，授館獨有青玻璃。
是身未辦墮雜染，高自標致真希奇。
郭因芍藥洛中本
作者：吳則禮
朝代：宋

粲粲忽來紅粉晚，故入吾人醉時眼。
吾人宿昔翰墨場，消得文君作小粧。
莫遣邊頭風雨惡，驚破文君夢伊洛。
孤芳勝韻明年春，坐中誰作伊洛人。
醉落魄·一斛珠
作者：吳則禮
朝代：宋

梅花褪雪。賞心莫使慵歡悅。大家且恁同攀折。餘蕊殘英，偏稱淡籠月。當初相見花初發。如今花謝人離缺。一年又比一年別。惟有花枝，只似舊時節。
銀城道中
作者：吳則禮
朝代：宋

疇昔一丘安在哉，馬鳴笳響有奇懷。
嬛嬛試遣鴈催發，濯濯已憑春喚回。
獨憐短槊横未已，端恨長江扳不來。
看取東風姹然笑，北湖老眼爲渠開。
閑居
作者：吳則禮
朝代：宋

阿堵安用多，十年著一冠。
且作楚州夢，從人憎鼻鼾。
柴桑閑居詩，讀罷始永歎。
鶬鶊幾時鳴，眷此春事闌。
何以韻今日，朱絲發清彈。
大部華嚴經，字字要飽觀。
鞭筍真肥白，媚我晨炊盤。
小君孟德耀，老夫梁伯鸞。
端須如龐公，妻兒坐團欒。
好作竹漉籬，未憂終歲餐。
濃煎飯後茶，箇中良可安。
宿昔逸羣句，慰渠舉似看。
閒居
作者：吳則禮
朝代：宋

自斷餘生更不疑，三間茅屋大江垂。
會降前代李長吉，只有後身韓退之。
羣羊正飽官厨肉，野飯寧忘環堵葵。
能事阿穰今落寞，何人便捉畫沙錐。
阿坰以歙鉢供太希先偶成
作者：吳則禮
朝代：宋

君不見上公之鼎烹養牛，高足巨耳誰與儔。
又不見便便瓦釡煮黄獨，媚此枵然轉雷腹。
養牛大嚼良快意，老儒那有王侯鼻。
黄獨飽火正可憐，自捉長鑱寧用錢。
太希先，阿坰贈君北湖歙州鉢，天遣吾人箇中活。
撐腸等取一生足，養牛何曾異黄獨。
要須以鐵爲脊梁，才可提渠示諸方。
應笑連牀並頭顱，五更戢戢聽木魚。
太希先，爾時勿作隨堂解，真是窮年粥飯債。
覊臣白髪無住著，瀹腐舂陳殊未錯。
客來摩挲渾不嗔，慎勿觸我紅麒麟。
南徐祖令儂自知，雪打西安嘗豆糜。
陪劉仲馮登城樓
作者：吳則禮
朝代：宋

秋老歲忽晚，登臨清興賒。
孤鴻鳴宴几，落日在高牙。
木脱戍樓寂，雲低寒水斜。
扁舟與倦客，相望各天涯。
離朱方寄懷子和
作者：吳則禮
朝代：宋

南國誰云貴公子，肯共野人葵莧盤。
獨許二毛有句眼，仍憐九死坐儒冠。
自知胸次丘壑在，敢負海門天水寛。
後夜淮南一杯酒，白頭付與菊花團。
離淮南寄公卷
作者：吳則禮
朝代：宋

船頭看淮南，去入蓮芡海。
九年窮不死，魚鳥怪我在。
昨日别友人，鬢髪忽已改。
溥溥白露多，初濕柁樓背。
露坐
作者：吳則禮
朝代：宋

纖雲卷窮秋，天宇凈如洗。
輕飈入高梧，筞筞鳴不已。
浩歌步前楹，俛仰多可喜。
暉夜如相親，輝輝過書几。
題劉常梅
作者：吳則禮
朝代：宋

生憎長紅涴淺白，只有疏影連暗香。
憑君且置風月事，一笑姑爲時世粧。
題吳道人庵壁間米元暉畫
作者：吳則禮
朝代：宋

阿暉戲拈禿筆，便與北苑争雄。
幻出幼輿丘壑，仍現一漚影中。
題惠崇小景扇·其一
作者：吳則禮
朝代：宋

惠崇桃塢鵝鴨，春老不畫風煙。
看取團團璧月，中吞萬里江天。
題惠崇小景扇·其二
作者：吳則禮
朝代：宋

綠鴨白鵝並戲，桃花不隔蒼煙。
烏去自顰孤影，斷魂春水連天。
題沙泉鵲梨古柳
作者：吳則禮
朝代：宋

莫遣殊方一片飛，風光有底肯相遺。
含愁要作紅雨去，絕恨獨眠清晝時。
古井猶窺光燦燦，儒冠不道鬢垂垂。
鳥歌長日偏稱意，辦得喚人來朵頤。
題瓜州黄鶴臺
作者：吳則禮
朝代：宋

九載星星復種種，投荒不死趨大梁。
西州華屋那可見，黄鶴臺南堪斷腸。
題米元暉臨北苑山水
作者：吳則禮
朝代：宋

平生胸中丘壑，天公乞與覊臣。
要遣毛錐舉似，此事兒輩不嗔。
題賈表之所藏九馬圖
作者：吳則禮
朝代：宋

龍顱豹股貌者誰，將軍曹覇韓幹師。
權奇倜儻得殊相，筆墨真似沙中錐。
監牧攻駒張太僕，曾令大奴守天育。
豈如九馬百戰餘，高氣硉兀初不除。
太宗結髪定天下，蹴踏九州惟九馬。
太宗廣顙復高鼻，去驂九馬隨羣帝。
將軍畫肉兼畫骨，跼蹐長楸欲馳突。
爲儂喚取拳毛來，要遣老儒雙眼開。
追飛細綺與輕紈，可但殷紅馬腦盤。
將軍拜舞矜絕藝，兒輩于今說能事。
緬懷疇昔玉花驄，畫工如山貌不同。
將軍侍立遽承詔，江都那得稱神妙。
毎嗟將軍嘗引見，何人更上南薫殿。
褒公鄂公安在哉，淮泗羈臣想生面。
羈臣馬癖無與鄰，苦心阿遁真前身。
生憎駑駘喜汗血，歷塊寧須論一蹶。
賈侯射虎嗤猨臂，錦囊九馬仍瑰異。
終甘飽死聽奚官，八鸞六轡君姑置。
題鍾隱簡寂觀圖
作者：吳則禮
朝代：宋

飽知阿隱有妙處，未負從來丘壑謀。
徑呼管城辦能事，長江貼貼仍晚秋。
白頭故作西河夢，獨遣老眼酬南州。
邊笳牧馬豈不好，平安火過消人憂。
題鳯林園圖寄魯公卷
作者：吳則禮
朝代：宋

老分符竹髪疏疏，手把南徐一紙書。
端恨相望隔函谷，故應時展鳯林圖。
風雨不止而夾岸黄花盛開偶成
作者：吳則禮
朝代：宋

風雨放船不惡，淮南九月未霜。
一色黄花十里，後身猶作柴桑。
高郵阻風
作者：吳則禮
朝代：宋

磊磊長蒲穿巨魚，蟹螯如臂米如珠。
端憐不死與飽飯，一噫真成戲老夫。
魯侯以上巳日宴高陽偶成長句
作者：吳則禮
朝代：宋

羅幃繡箔凌蒼穹，揚飛白雪初濛濛。
雲收海面吐朝日，漸射碧瓦光曈曨。
聊停隼旆駐雙節，琥珀瀲灧黄金鍾。
雛鶯乳燕弄清晝，幽香薄暮飄殘紅。
遊絲芳草入望眼，天低旅鴈鳴嗈嗈。
溪深漲渌浮畫棟，雨餘山色虚無中。
修眉翠袖倚長笛，五馬矯首嘶春風。
輕煙漠漠暝蘭檝，鷗鳥静不驚笙鏞。
玉堂念昔掌帝制，文彩詎獨如醉翁。
夜聽宮漏對蓮燭，突兀萬卷蟠心胸。
雄辭妙語委椽筆，波濤洶洶來何窮。
法嚴義古跨兩漢，磊落未許盤誥工。
晚握銅魚坐虎帳，錦衣鐵騎懸刀弓。
熊羆俯仰隨杖屨，棘門覇上真兒童。
葛巾羽扇姑自適，指麾俎豆威羌戎。
飲酣隱几騁談辯，逸氣凛凛侔銛鋒。
氈裘辮髪豈足數，終使萬物歸埏鎔。
塞垣佳景寄新詠，璀璨千丈垂晴虹。
章江倦客謾歎息，轉徙八極猶孤蓬。
登臨暫喜脱人境，安得健翮超寒空。
鷓鴣天
作者：吳則禮
朝代：宋

作賦丁年厭兔園。紫微深鎖九重關。花墩屢賜清閒燕，文石難忘咫尺顏。煙外屐，水邊山。綸巾羽扇五湖間。自憐季子貂裘敝，來與機雲相對閒。
鷓鴣天
作者：吳則禮
朝代：宋

永遇英雄際會時。垂天鵬翼逐雲飛。退朝日上青花道，催直霜零赤雁池。鳴漢履，侍唐眉。渭川莘野晚追隨。歸來仍對金鑾老，三峽詞源氣未衰。
鷓鴣天
作者：吳則禮
朝代：宋

袞繡三朝社稷臣。舊調元鼎斡洪鈞。垂紳屢轉龍墀日，接膝潛回黼座春。金鑿落，玉麒麟。鳳鳴良月慶佳辰。巨鰲行聽扃華禁，又起商周夢卜人。
黄伯鈞示詩因次韻
作者：吳則禮
朝代：宋

鬢毛蕭瑟强儒冠，塵土追隨意已闌。
午枕夢回書帙亂，暮林秋老雨聲寒。
百骸久悟歲月速，一室詎知天地寛。
忽憶玉虹孤笛夜，曲肱終約聽鳴湍。
龜山道中
作者：吳則禮
朝代：宋

久著南冠殊未癡，長淮水暖鱭魚肥。
更無一點蔫紅在，只有楊花作陣飛。
一寸金
作者：吳文英
朝代：宋

秋入中山，臂隼牽盧縱長獵。見駭毛飛雪，章臺獻穎，臞腰束縞，湯沐疏邑。筤管刊瓊牒。蒼梧恨、帝娥暗泣。陶郎老、憔悴玄香，禁苑猶催夜俱入。自嘆江湖，雕龍心盡，相攜蠹魚篋。念醉魂悠揚，折釵錦字，黠髯掀舞，流觴春帖。還倚荊溪楫。金刀氏、尚傳舊業。勞君為、脫帽篷窗，寓情題水葉。
一寸金
作者：吳文英
朝代：宋

秋壓更長，看見姮娥瘦如束。正古花搖落，寒蛩滿地，參梅吹老，玉龍橫竹。霜被芙蓉宿。紅綿透、尚欺暗燭。年年記、一種淒涼，繡幌金圓掛香玉。頑老情懷，都無歡事，良宵愛幽獨。嘆畫圖難仿，橘村砧思，笠蓑有約，蓴洲漁屋。心景憑誰語，商弦重、袖寒轉軸。疏籬下、試覓重陽，醉擘青露菊。
一翦梅
作者：吳文英
朝代：宋

老色頻生玉鏡塵。雪澹春姿，越看精神。溪橋人去幾黃昏。流水泠泠，都是啼痕。煙雨輕寒暮掩門。萼綠燈前，酒帶香溫。風情誰道不因春。春到一分，花瘦一分。
一翦梅
作者：吳文英
朝代：宋

遠目傷心樓上山。愁里長眉，別後峨鬟。暮雲低壓小闌干。教問孤鴻，因甚先還。瘦倚溪橋梅夜寒。雪欲消時，淚不禁彈。翦成釵勝待歸看。春在西窗，燈火更闌。
三姝媚
作者：吳文英
朝代：宋

吹笙池上道。為王孫重來，旋生芳草。水石清寒，過半春猶自，燕沈鶯悄。樨柳闌干，晴盪漾、禁菸殘照。往事依然，爭忍重聽，怨紅悽調。曲榭方亭初掃。印蘚跡雙鴛，記穿林窈。頓隔年華，似夢迴花上，露晞平曉。恨遂孤鴻，客又去、清明還到。便鞚牆頭歸騎，青梅已老。
三姝媚
作者：吳文英
朝代：宋

湖山經醉慣。潰春衫、啼痕酒痕無限。又客長安，嘆斷襟零袂，涴塵誰浣。紫曲門荒，沿敗井、風搖青蔓。對語東鄰，猶是曾巢，謝堂雙燕。春夢人間須斷。但怪得、當年夢緣能短。繡屋秦箏，傍海棠偏愛，夜深開宴。舞歇歌沈，花未減、紅顏先變。佇久河橋欲去，斜陽淚滿。
三姝媚
作者：吳文英
朝代：宋

酣春青鏡裡。照晴波明眸，暮雲愁髻。半綠垂絲，正楚腰纖瘦，舞衣初試。燕客飄零，煙樹冷、青驄曾系。畫館朱樓，還把清尊，慰春憔悴。離苑幽芳深閉。恨淺薄東風，褪花銷膩。彩箑翻歌，最賦情、偏在笑紅顰翠。暗拍闌干，看散盡、斜陽船市。付與金衣清曉，花深未起。
倒犯
作者：吳文英
朝代：宋

茂苑、共鶯花醉吟，歲華如許。江湖夜雨。傳書問、雁多幽阻。清溪上，慣來往扁舟、輕如羽。到興懶歸來，玉冷耕雲圃。按瓊簫，賦金縷。回首詞場，動地聲名，春雷初啟戶。枕水臥漱石，數間屋，梅一塢。待共結、良朋侶。載清尊、隨花追野步。要未若城南，分取溪隈住。晝長看柳舞。
八聲甘州
作者：吳文英
朝代：宋

步晴霞倒影，洗閒愁、深杯灩風漪。望越來清淺，吳歈杳靄，江雁初飛。輦路凌空九險，粉冷濯妝池。歌舞煙霄頂，樂景沈暉。別是青紅闌檻，對女牆山色，碧澹宮眉。問當時遊鹿，應笑古臺非。有誰招、扁舟漁隱，但寄情、西子卻題詩。閒風月，暗銷磨盡，浪打鷗磯。
八聲甘州
作者：吳文英
朝代：宋

渺空煙四遠，是何年、青天墜長星。幻蒼崖雲樹，名娃金屋，殘霸宮城。箭徑酸風射眼，膩水染花腥。時靸雙鴛響，廊葉秋聲。宮裡吳王沈醉，倩五湖倦客，獨釣醒醒。問蒼波無語，華髮奈山青。水涵空、闌干高處，送亂鴉、斜日落漁汀。連呼酒，上琴臺去，秋與雲平。
六麼令
作者：吳文英
朝代：宋

露蛩初響，機杼還催織。婺星為情慵懶，佇立明河側。不見津頭艇子，望絕南飛翼。雲梁千尺。塵緣一點，回首西風又陳跡。那知天上計拙，乞巧樓南北。瓜果幾度淒涼，寂寞羅池客。人事迴廊縹緲，誰見金釵擘。今夕何夕。杯殘月墮，但耿銀河漫天碧。
十二郎·二郎神
作者：吳文英
朝代：宋

素天際水，浪拍碎、凍雲不凝。記曉葉題霜，秋燈吟雨，曾系長橋過艇。又是賓鴻重來後，猛賦得、歸期才定。嗟繡鴨解言，香鱸堪釣，尚廬人境。幽興。爭如共載，越娥妝鏡。念倦客依前，貂裘茸帽，重向淞江照影。酹酒蒼茫，倚歌平遠，亭上玉虹腰冷。迎醉面，暮雪飛花，幾點黛愁山暝。
卜算子
作者：吳文英
朝代：宋

涼掛曉雲輕，聲度西風小。井上梧桐應未知，一葉雲鬟嫋。來雁帶書遲，別燕歸程早。頻探秋香開未開，恰似春來了。
古香慢
作者：吳文英
朝代：宋

怨娥墜柳，離佩搖葒，霜訊南圃。漫憶橋扉，倚竹袖寒日暮。還問月中游，夢飛過、金風翠羽。把殘雲、剩水萬頃，暗燻冷麝悽苦。漸浩渺、凌山高處。秋澹無光，殘照誰主。露粟侵肌，夜約羽林輕誤。翦碎惜秋心，更腸斷、珠塵蘚路。怕重陽，又催近、滿城細雨。
唐多令
作者：吳文英
朝代：宋

何處合成愁。離人心上秋。縱芭蕉、不雨也颼颼。都道晚涼天氣好，有明月、怕登樓。年事夢中休。花空煙水流。燕辭歸、客尚淹留。垂柳不縈裙帶住，漫長是、系行舟。
塞垣春
作者：吳文英
朝代：宋

漏瑟侵瓊管。潤鼓借、烘爐暖。藏鉤怯冷，畫雞臨曉，憐語鶯囀。殢綠窗、細咒浮梅盞。換蜜炬、花心短。夢驚回，林鴉起，曲屏春事天遠。迎路柳絲裙，看爭拜東風，盈灞橋岸。髻落寶釵寒，恨花勝遲燕。漸街簾影轉。還似新年，過郵亭、一相見。南陌又燈火，繡囊塵香淺。
塞翁吟
作者：吳文英
朝代：宋

有約西湖去，移棹曉折芙蓉。算才是，稱心紅。染不盡薰風。千桃過眼春如夢，還認錦疊雲重。弄晚色，舊香中。旋撐入深叢。從容。情猶賦、冰車健筆，人未老、南屏翠峰。轉河影、浮槎信早，素妃叫、海月歸來，太液池東。紅衣卸了，結子成蓮，天勁秋濃。
塞翁吟
作者：吳文英
朝代：宋

草色新宮綬，還跨紫陌驕驄。好花是，晚開紅。冷菊最香濃。黃簾綠幕蕭蕭夢，燈外換幾秋風。敘往約，桂花宮。為別翦珍叢。雕櫳。行人去、秦腰褪玉，心事稱、吳妝暈濃。向春夜、閏情賦就，想初寄、上國書時，唱入眉峰。歸來共酒，窈窕紋窗，蓮卸新蓬。
夜合花
作者：吳文英
朝代：宋

柳暝河橋，鶯晴臺苑，短策頻惹春香。當時夜泊，溫柔便入深鄉。詞韻窄，酒杯長。翦蠟花、壺箭催忙。共追遊處，凌波翠陌，連棹橫塘。十年一夢淒涼。似西湖燕去，吳館巢荒。重來萬感，依前喚酒銀罌。溪雨急，岸花狂。趁殘鴉、飛過蒼茫。故人樓上，憑誰指與，芳草斜陽。
夜行船
作者：吳文英
朝代：宋

碧甃清漪方鏡小。綺疏淨、半塵不到。古鬲香深，宮壺花換，留取四時春好。樓上眉山雲窈窕。香衾夢、鎮疏清曉。並蒂蓮開，合歡屏暖，玉漏又催朝早。
夜行船
作者：吳文英
朝代：宋

逗曉闌干沾露水。歸期杳、畫簷鵲喜。粉汗餘香，傷秋中酒，月落桂花影裡。屏曲巫山和夢倚。行雲重、夢飛不起。紅葉中庭，綠塵斜□，應是寶箏慵理。
夜行船
作者：吳文英
朝代：宋

鴉帶斜陽歸遠樹。無人聽、數聲鍾暮。日與愁長，心灰香斷，月冷竹房扃戶。畫扇青山吳苑路。傍懷袖、夢飛不去。憶別西池，紅綃盛淚，腸斷粉蓮啼路。
夢芙蓉
作者：吳文英
朝代：宋

西風搖步綺。記長堤驟過，紫騮十里。斷橋南岸，人在晚霞外。錦溫花共醉。當時曾共秋被。自別霓裳，應紅銷翠冷，霜枕正慵起。慘澹西湖柳底。搖盪秋魂，夜月歸環佩。畫圖重展，驚忍舊梳洗。去來雙翡翠。難傳眼恨眉意。夢斷瓊娘，仙雲深路杳，城影蘸流水。
夢行雲
作者：吳文英
朝代：宋

簟波皺纖縠。朝炊熟。眠未足。青奴細膩，未拌真珠斛。素蓮幽怨風前影，搔頭斜墜玉。畫闌枕水，垂楊疏雨，青絲亂、如乍沐。嬌笙微韻，晚蟬理秋曲。翠陰明月勝花夜，那愁春去速。
大
作者：吳文英
朝代：宋

峭石帆收，歸期差，林沼年銷紅碧。漁蓑樵笠畔，買佳鄰翻蓋，浣花新宅。地鑿桃陰，天澄藻鏡，聊與漁郎分席。滄波耕不碎，似藍田初種，翠煙生璧。料情屬新蓮，夢驚春草，斷橋相識。平生江海客。秀懷抱、雲錦當秋織。任歲晚、陶籬菊暗，逋冢梅荒，總輸玉井嘗甘液。忍棄紅香葉。集楚裳、西風催著。正明月、秋無極。歸隱何處，門外垂楊天窄。放船五湖夜色。
天香
作者：吳文英
朝代：宋

珠絡玲瓏，羅囊閒鬥，酥懷暖麝相倚。百和花須，十分風韻，半襲鳳箱重綺。茜垂四角，慵未揭、流蘇春睡。燻度紅薇院落，煙銷畫屏瀋水。溫泉降綃乍試。露華侵、透肌蘭泚。漫省淺溪月夜，暗浮花氣。荀令如今老矣。但未減、韓郎舊風味。遠寄相思，餘燻夢裡。
天香
作者：吳文英
朝代：宋

碧藕藏絲，紅蓮並蒂，荷塘水暖香斗。窈窕文窗，深沈書幔，錦瑟歲華依舊。洞簫韻裡，同跨鶴、青田碧岫。菱鏡妝臺掛玉，芙蓉豔褥鋪繡。西鄰障蓬澡手。共華朝、夢蘭分秀。未冷綺簾猶卷，淺冬時候。秋到霜黃半畝。便準擬、攜花就君酒。花酒年華，天長地久。
天香
作者：吳文英
朝代：宋

蟫葉黏霜，蠅苞綴凍，生香遠帶風峭。嶺上寒多，溪頭月冷，北枝瘦、南枝小。玉奴有姊，先佔立、牆陰春早。初試宮黃澹薄，偷分壽陽纖巧。銀燭淚深未曉。酒鍾慳、貯愁多少。記得短亭歸馬，暮衙蜂鬧。豆蔻釵梁恨嫋。但悵望、天涯歲華老。遠信難，吳雲雁杳。
失調名
作者：吳文英
朝代：宋

霜杵敲寒，風燈搖夢。
好事近
作者：吳文英
朝代：宋

翠冷石床雲，海上偷傳新曲。彈作一簷風雨，碎芭蕉寒綠。冰泉輕瀉翠筒香，林果薦紅玉。早是一分秋意，到臨窗修竹。
好事近
作者：吳文英
朝代：宋

雁外雨絲絲，將恨和愁都織。玉骨西風添瘦，減尊前歌力。袖香曾枕醉紅腮，依約唾痕碧。花下凌波入夢，引春雛雙鶒。
好事近
作者：吳文英
朝代：宋

飛露灑銀床，葉葉怨梧啼碧。蘄竹粉連香汗，是秋來陳跡。藕絲空纜宿湖船，夢闊水雲窄。還系鴛鴦不在，老紅香月白。
定風波
作者：吳文英
朝代：宋

密約偷香□蹋青。小車隨馬過南屏。回首東風銷鬢影。重省。十年心事夜船燈。離骨漸塵橋下水，到頭難滅景中情。兩岸落花殘酒醒。煙冷。人家垂柳未清明。
宴清都
作者：吳文英
朝代：宋

柳色春陰重。東風力，快將雲雁高送。書檠細雨，吟窗亂雪，井寒筆凍。家林秀橘霜老，笑分得、蟾邊桂種。應茂苑、斗轉蒼龍，唯潮獻奇吳鳳。玉眉暗隱華年，凌雲氣壓，千載雲夢。名箋澹墨，恩袍翠草，紫騮青鞚。飛香杏園新句，眩醉眼、春遊乍縱。弄喜音、鵲繞庭花，紅簾影動。
宴清都
作者：吳文英
朝代：宋

病渴文園久。梨花月，夢殘春故人舊。愁彈枕雨，衰翻帽雪，為情僝僽。千金醉躍驕驄，試問取、朱橋翠柳。痛恨不、買斷斜陽，西湖醞入春酒。吳宮亂水斜煙，留連倦客，慵更回首。幽蛩韻苦，哀鴻叫絕，斷音難偶。題紅泛葉零亂，想夜冷、江楓暗瘦。付與誰、一半悲秋，行雲在否。
宴清都
作者：吳文英
朝代：宋

繡幄鴛鴦柱。紅情密，膩雲低護秦樹。芳根兼倚，花梢鈿合，錦屏人妒。東風睡足交枝，正夢花、瑤釵燕股。障灩蠟、滿照歡叢，嫠蟾冷落羞度。人間萬感幽單，華清慣浴，春盎風露。連鬟並暖，同心共結，向承恩處。憑誰為歌長恨，暗殿鎖、秋燈夜語。敘舊期、不負春盟，紅朝翠暮。
宴清都
作者：吳文英
朝代：宋

翠匝西門柳。荊州昔，未來時正春瘦。如今剩舞，西風舊色，勝東風秀。黃粱露溼秋江，轉萬里、雲檣蔽晝。正虎落、馬靜晨嘶，連營夜沈刁斗。含章換幾桐陰，千官邃幄，韶鳳還奏。席前夜久，天低宴密，御香盈袖。星槎信約長在，醉興渺、銀河賦就。對小弦、月掛南樓，涼浮桂酒。
宴清都
作者：吳文英
朝代：宋

翠羽飛樑苑。連催發，暮檣留話江燕。塵街墮珥，瑤扉乍鑰，彩繩雙罥。新煙暗葉成陰，效翠嫵、西陵送遠。又趁得、蕊露天香，春留建章花晚。歸來笑折仙桃，瓊樓宴萼，金漏催箭。蘭亭秀語，烏絲潤墨，漢宮傳玩。紅敧醉玉天上，倩鳳尾、時題畫扇。問幾時、重駕巫雲，蓬萊路淺。
宴清都
作者：吳文英
朝代：宋

萬壑蓬萊路。非煙霽，五雲城闕深處。璇源媲鳳，瑤池種玉，練顏金姥。長虹夢入仙懷，便洗日、銅華翠渚。向瑞世、獨佔長春，蟠桃正飽風露。殷勤漢殿傳卮，隔江雲起，暗飛青羽。南山壽石，東周寶鼎，千秋鞏固。何時地拂龍衣，待迎入、玉京閬圃。看□□、剩擁湖船，三千彩御。
宴清都
作者：吳文英
朝代：宋

萬里關河眼。愁凝處，渺渺殘照紅斂。天低遠樹，潮分斷港，路回淮甸。吟鞭又指孤店。對玉露金風送晚。恨自古、才子佳人，此景此情多感。吳王故苑。別來良朋雅集，空嘆蓬轉。揮毫記燭，飛觴趕月，夢銷香斷。區區去程何限。倩片紙、丁寧過雁。寄相思，寒雨燈窗，芙蓉舊院。
尾犯
作者：吳文英
朝代：宋

紺海掣微雲，金井暮涼，梧韻風急。何處樓高，想清光先得。江汜冷、冰綃乍洗，素娥忺，菱花再拭。影留人去，忍向夜深，簾戶照陳跡。竹房苔徑小，對日暮、數盡煙碧。露蓼香涇，記年時相識。二十五、聲聲秋點，夢不認、屏山路窄。醉魂幽揚，滿地桂陰無人惜。
尾犯
作者：吳文英
朝代：宋

翠被落紅妝，流水膩香，猶共吳越。十載江楓，冷霜波成纈。燈院靜、涼花乍翦，桂園深、幽香旋折。醉雲吹散，晚樹細蟬，時替離歌咽。長亭曾送客，為偷賦、錦雁留別。淚接孤城，渺平蕪煙闊。半菱鏡、青門重售，採香堤、秋蘭共結。故人憔悴，遠夢越來溪畔月。
思佳客
作者：吳文英
朝代：宋

丹桂花開第二番。東籬展卻宴期寬。人間寶鏡離仍合，海上仙槎去復還。分不盡，半涼天。可憐閒剩此嬋娟。素娥未隔三秋夢，贏得今宵又倚闌。
思佳客
作者：吳文英
朝代：宋

自唱新詞送歲華。鬢絲添得老生涯。十年舊夢無尋處，幾度新春不在家。衣懶換，酒難賒。可憐此夕看梅花。隔年昨夜青燈在，無限妝樓盡醉譁。
思佳客
作者：吳文英
朝代：宋

迷蝶無蹤曉夢沈。寒香深閉小庭心。欲知湖上春多少，但看樓前柳淺深。愁自遣，酒孤斟。一簾芳景燕同吟。杏花宜帶斜陽看，幾陣東風晚又陰。
思佳客
作者：吳文英
朝代：宋

釵燕攏雲睡起時。隔牆折得杏花枝。青春半面妝如畫，細雨三更花又飛。輕愛別，舊相知。斷腸青冢幾斜暉。斷紅一任風吹起，結習空時不點衣。
憶舊遊
作者：吳文英
朝代：宋

送人猶未苦，苦送春、隨人去天涯。片紅都飛盡，正陰陰潤綠，暗裹啼鴉。賦情頓雪雙鬢，飛夢逐塵沙。嘆病渴淒涼，分香瘦減，兩地看花。西湖斷橋路，想繫馬垂楊，依舊敧斜。葵麥迷煙處，問離巢孤燕，飛過誰家。故人為寫深怨，空壁掃秋蛇。但醉上吳臺，殘陽草色歸思賒。
戀繡衾
作者：吳文英
朝代：宋

頻摩書眼怯細文。小窗陰、天氣似昏。獸爐暖、慵添困，帶茶煙、微潤寶薰。少年嬌馬西風冷，舊春衫、猶涴酒痕。夢不到、梨花路，斷長橋、無限暮雲。
拜星月慢
作者：吳文英
朝代：宋

絳雪生涼，碧霞籠夜，小立中庭蕪地。昨夢西湖，老扁舟身世。嘆遊蕩，暫賞、吟花酌露尊俎，冷玉紅香罍洗。眼眩魂迷，古陶洲十里。翠參差、澹月平芳砌。磚花滉、小浪魚鱗起。霧盎淺障青羅，洗湘娥春膩。蕩蘭煙、麝馥濃侵醉。吹不散、繡屋重門閉。又怕便、綠減西風，泣秋檠燭外。
採桑子
作者：吳文英
朝代：宋

水亭花上三更月，扇與人閒。弄影闌干。玉燕重抽攏墜簪。心期偷卜新蓮子，秋入眉山。翠破紅殘。半簟湘波生曉寒。
採桑子
作者：吳文英
朝代：宋

茜羅結就丁香顆，顆顆相思。猶記年時。一曲春風酒一卮。綵鸞依舊乘雲到，不負心期。清睡濃時。香趁銀屏胡蝶飛。
探春慢
作者：吳文英
朝代：宋

徑苔深，念斷無故人，輕敲幽戶。細草春回，目送流光一羽。重雲冷，哀雁斷，翠微空，愁蝶舞。蕩鳴澌，遊蓬小，夢枕殘雲驚寤。還識西湖醉路。向柳下並鞍，銀袍吹絮。事影難追，那負燈床聞雨。冰溪憑誰照影，有明月、乘興去。暗相思，梅孤瘦、共江亭暮。
探芳信
作者：吳文英
朝代：宋

夜寒重。見羽葆將迎，飛瓊入夢。整素妝歸處，中宵按瑤鳳。舞春歌夜棠梨岸，月冷和雲凍。畫船中、太白仙人，錦袍初擁。應過語溪否，試笑挹中郎，還叩清弄。粉黛湖山，欠攜酒、共飛鞚。洗杯時換銅觚水，待作梅花供。問何時、帶雨鋤煙自種。
探芳信
作者：吳文英
朝代：宋

探春到。見彩花釵頭，玉燕來早。正紫龍眠重，明月弄清曉。夜塵不浸銀河水，金盎供新澡。鎮帷犀、護緊東風，秀藏芝草。星斗粲懷抱。問霧暖藍田，玉長多少。禁苑傳香，柳邊語、聽鶯報。片雲飛趁春潮去，紅軟長安道。試回頭、一點蓬萊翠小。
探芳信
作者：吳文英
朝代：宋

暖風定。正賣花吟春，去年曾聽。旋自洗幽蘭，銀瓶釣金井。鬥窗香暖慳留客，街鼓還催暝。調雛鶯、試遣深杯，喚將愁醒。燈市又重整。待醉勒遊韁，緩穿斜徑。暗憶芳盟，綃帕淚猶凝。吳宮十里吹笙路，桃李都羞靚。繡簾人、怕惹飛梅翳鏡。
探芳信
作者：吳文英
朝代：宋

為春瘦。更瘦如梅花，花應知否。任枕函雲墜，離懷半中酒。雨聲樓閣春寒裡，寂寞收燈後。甚年年、鬥草心期，探花時候。嬌懶強拈繡。暗背裡相思，閒供晴晝。玉合羅囊，蘭膏漬紅豆。舞衣疊損金泥鳳，妒折闌干柳。幾多愁、兩點天涯遠岫。
探芳信
作者：吳文英
朝代：宋

轉芳徑。見霧卷晴漪，魚弄遊影。旋解纓濯翠，臨流撫菱鏡。半林竹色香處，意足多新詠。試衣單、雁欲來時，舊寒才定。門巷對深靜。但酒敵春濃，棋消日永。舊曲猗蘭，待留向、月中聽。藻池不通宮溝水，任泛流紅冷。小闌干、笑拍東風醉醒。
探芳新
作者：吳文英
朝代：宋

九街頭，正軟塵潤酥，雪銷殘溜。禊賞祗園，花豔雲陰籠晝。層梯峭空麝散，擁凌波、縈翠袖。嘆年端、連環轉，爛漫遊人如繡。腸斷迴廊佇久。便寫意濺波，傳愁蹙岫。漸沒飄鴻，空惹閒情春瘦。椒杯香乾醉醒，怕西窗、人散後。暮寒深，遲迴處、自攀庭柳。
暗香
作者：吳文英
朝代：宋

縣花誰葺。記滿庭燕麥，朱扉斜闔。妙手作新，公館青紅曉雲溼。天際疏星趁馬，簾晝隙、冰弦三疊。盡換卻、吳水吳煙，桃李靚春靨。風急。送帆葉。正雁水夜清，臥虹平帖。軟紅路接。塗粉闈深早催入。懷暖天香宴果，花隊簇、輕軒銀蠟。更問訊、湖上柳，兩堤翠匝。
暗香疏影
作者：吳文英
朝代：宋

佔春壓一。卷峭寒萬里，平沙飛雪。數點酥鈿，凌曉東風□吹裂。獨曳橫梢瘦影，入廣平、裁冰詞筆。記五湖、清夜推篷，臨水一痕月。何遜揚州舊事，五更夢半醒，胡調吹徹。若把南枝，圖入凌煙，香滿玉樓瓊闕。相將初試紅鹽味，到煙雨、青黃時節。想雁空、北落冬深，澹墨晚天雲闊。
月中行·月宮春
作者：吳文英
朝代：宋

疏桐翠井早驚秋。葉葉雨聲愁。燈前倦客老貂裘。燕去柳邊樓。吳宮寂寞空煙水，渾不認、舊採菱洲。秋花旋結小盤虯。蝶怨夜香留。
望江南·憶江南
作者：吳文英
朝代：宋

三月暮，花落更情濃。人去鞦韆閒掛月，馬停楊柳倦嘶風。堤畔畫船空。懨懨醉，長日小簾櫳。宿燕夜歸銀燭外，啼鶯聲在綠陰中。無處覓殘紅。
望江南·憶江南
作者：吳文英
朝代：宋

松風遠，鶯燕靜幽坊。妝褪宮梅人倦繡，夢迴春草日初長。瓷碗試新湯。笙歌斷，情與絮悠揚。石乳飛時離鳳怨，玉纖分處露花香。人去月侵廊。
望江南·憶江南
作者：吳文英
朝代：宋

衣白苧，雪面墮愁鬟。不識朝雲行雨處，空隨春夢到人間。留向畫圖看。慵臨鏡，流水洗花顏。自織蒼煙湘淚冷，誰撈明月海波寒。天澹霧漫漫。
朝中措
作者：吳文英
朝代：宋

吳山相對越山青。湘水一春平。粉字情深題葉，紅波香染浮萍。朝雲暮雨，玉壺塵世，金屋瑤京。晚雨西陵潮訊，沙鷗不似身輕。
朝中措
作者：吳文英
朝代：宋

晚妝慵理瑞雲盤。針線傍燈前。燕子不歸簾卷，海棠一夜孤眠。踏青人散，遺細滿路，雨打鞦韆。尚有落花寒在，綠楊未褪春綿。
朝中措
作者：吳文英
朝代：宋

楚皋相遇笑盈盈。江碧遠山青。露重寒香有恨，月明秋佩無聲。銀燈炙了，金爐燼暖，真色羅屏。病起十分清瘦，夢闌一寸春情。
朝中措
作者：吳文英
朝代：宋

殷雲凋葉晚晴初。籬落認奚奴。才近西窗燈火，旋收殘夜琴書。秋深露重，天空海闊，玉界香浮。木落秦山清瘦，西風幾許工夫。
朝中措
作者：吳文英
朝代：宋

海東明月鎖雲陰。花在月中心。天外幽香輕漏，人間仙影難尋。並刀翦葉，一枝曉露，綠鬢曾簪。惟有別時難忘，冷煙疏雨秋深。
杏花天
作者：吳文英
朝代：宋

幽歡一夢成炊黍。知綠暗、汀菰幾度。竹西歌斷芳塵去。寬盡經年臂縷。梅黃後、林梢更雨。小池面、啼紅怨暮。當時明月重生處。樓上宮眉在否。
杏花天
作者：吳文英
朝代：宋

蠻姜豆蔻相思味。算卻在、春風舌底。江清愛與消殘醉。悴憔文園病起。停嘶騎、歌眉送意。記曉色、東城夢裡。紫檀暈淺香波細。腸斷垂楊小市。
杏花天
作者：吳文英
朝代：宋

鬢稜初翦玉纖弱。早春入、屏山四角。少年買困成歡謔。人在濃香繡幄。霜絲換、梅殘夢覺。夜寒重、長安紫陌。東風入戶先情薄。吹老燈花半萼。
柳梢青
作者：吳文英
朝代：宋

斷夢遊輪。孤山路杳，越樹陰新。流水凝酥，征衫沾淚，都是離痕。玉屏風冷愁人。醉爛漫、梅花翠雲。傍夜船回，惜春門掩，一鏡香塵。
柳梢青
作者：吳文英
朝代：宋

翠嶂圍屏。留連訊景，花外油亭。澹色煙昏，濃光清曉，一幅閒情。輞川落日漁罾。寫不盡、人間四並。亭上秋聲，鶯籠春語，難入丹青。
水調歌頭
作者：吳文英
朝代：宋

屋下半流水，屋上幾青山。當心千頃明鏡，入座玉光寒。雲起南峰未雨，雲斂北峰初霽，健筆寫青天。俯瞰古城堞，不礙小闌干。繡鞍馬，軟紅路，乍回班。層梯影轉亭午，信手展緗編。殘照遊船收盡，新月畫簾才卷，人在翠壺間。天際笛聲起，塵世夜漫漫。
江南好·憶江南
作者：吳文英
朝代：宋

行錦歸來，畫眉添嫵，暗塵重拂雕櫳。穩瓶泉暖，花隘鬥春容。圍密籠香暗靄，煩纖手、親點團龍。溫柔處，垂楊髻，□暗豆花紅。行藏，多是客，鶯邊話別，桔下相逢。算江湖幽夢，頻繞殘鍾。好結梅兄礬弟，莫輕侶、西燕南鴻。偏宜醉，寒欺酒力，簾外凍雲重。
江南春·秋風清
作者：吳文英
朝代：宋

風響牙籤，雲寒古硯，芳銘猶在棠笏。秋床聽雨，妙謝庭、春早吟筆。城市喧鳴轍。清溪上、小山秀潔。便向此。搜松訪石，葺屋營花，紅塵遠避風月。瞿塘路，隨漢節。記羽扇綸巾，氣凌諸葛。青天萬里，料漫憶、蓴絲鱸雪。車馬從休歇。榮華事、醉歌耳熟。天與此翁，芳芷嘉名，紉蘭佩兮瓊玦。
江城梅花引
作者：吳文英
朝代：宋

江頭何處帶春歸。玉川迷。路東西。一雁不飛、雪壓凍雲低。十里黃昏成曉色，竹根籬。分流水、過翠微。帶書傍月自鋤畦。苦吟詩。生鬢絲。半黃煙雨，翠禽語、似說相思。惆悵孤山、花盡草離離。半幅寒香家住遠，小簾垂。玉人誤、聽馬嘶。
江神子·江城子
作者：吳文英
朝代：宋

一聲玉磬下星壇。步虛闌。露華寒。平曉阿香，油壁碾青鸞。應是老鱗眠不得，雲炮落，雨瓢翻。身閒猶耿寸心丹。炷爐煙。暗祈年。隨處蛙聲，鼓吹稻花田。秋水一池蓮葉晚，吟喜雨，拍闌干。
江神子·江城子
作者：吳文英
朝代：宋

天街如水翠塵空。建章宮。月明中。人未歸來，玉樹起秋風。寶慄萬釘花露重，催賜帶，過垂虹。夜涼瀋水繡簾櫳。酒香濃。霧濛濛。釵列吳娃，騕嫋帶金蟲。三十六宮蟾觀冷，留不住，佩丁東。
江神子·江城子
作者：吳文英
朝代：宋

情如之何，暮塗為客，忍堪送君。便江湖天遠，中宵同月，關河秋近，何日清塵。玉塵生風，貂裘明雪，幕府英雄今幾人。行須早，料剛腸肯殢，淚眼離顰。平生秀句清尊。到帳東風開自有神。聽夜鳴黃鶴，樓高百尺，朝馳白馬，筆掃千軍。賈傅才高，岳家軍在，好勒燕然石上文。松江上，念故人老矣，甘臥閒雲。
江神子·江城子
作者：吳文英
朝代：宋

翠紗籠袖映紅霏。冷香飛。洗凝脂。睡足嬌多，還是夜深宜。翻怕迴廊花有影，移燭暗，放簾垂。尊前不按駐雲詞。料花枝。妒蛾眉。丁屬東風，莫送片紅飛。春重錦堂人盡醉，和曉月，帶花歸。
江神子·江城子
作者：吳文英
朝代：宋

西風一葉送行舟。淺遲留。艤汀洲。新浴紅衣，綠水帶香流。應是離宮城外晚，人佇立，小簾鉤。新歸重省別來愁。黛眉頭。半痕秋。天上人間，斜月繡針樓。湘浪莫迷花蝶夢，江上約，負輕鷗。
江神子·江城子
作者：吳文英
朝代：宋

西風來晚桂開遲。月宮移。到東籬。簌簌驚塵，吹下半冰規。擬喚阿嬌來小隱，金屋低，亂香飛。重陽還是隔年期。蝶相思。客情知。吳水吳煙，愁裡更多詩。一夜看承應未別，秋好處，雁來時。
江神子·江城子
作者：吳文英
朝代：宋

長安門外小林丘。碧壺秋。浴輕鷗。不放啼紅，流水通宮溝。時有晴空雲過影，華鏡裡，翳魚遊。綺羅塵滿九衢頭。晚香樓。夕陽收。波面琴高，仙子駕黃虯。清磬數聲人定了，池上月，照虛舟。
洞仙歌
作者：吳文英
朝代：宋

芳辰良宴，人日春朝並。細縷青絲裹銀餅。更玉犀金彩，沾座分簪，歌圍暖，梅靨桃唇鬥勝。露房花曲折，鶯入新年，添個宜男小山枕。待枝上，飽東風，結子成陰，藍橋去、還覓瓊漿一飲。料別館、西湖最情濃，爛畫舫月明，醉宮袍錦。
浣溪沙
作者：吳文英
朝代：宋

一曲鸞簫別彩雲。燕釵塵澀鏡華昏。灞橋舞色褪藍裙。湖上醉迷西子夢，江頭春斷倩離魂。旋緘紅淚寄行人。
浣溪沙
作者：吳文英
朝代：宋

冰骨清寒瘦一枝。玉人初上木蘭時。懶妝斜立澹春姿。月落溪窮清影在，日長春去畫簾垂。五湖水色掩西施。
浣溪沙
作者：吳文英
朝代：宋

千蓋籠花鬥勝春。東風無力掃香塵。盡沿高閣步紅雲。閒裡暗牽經歲恨，街頭多認舊年人。晚鐘催散又黃昏。
浣溪沙
作者：吳文英
朝代：宋

新夢遊仙駕紫鴻。數家燈火灞橋東。吹簫樓外凍雲重。石瘦溪根船宿處，月斜梅影曉寒中。玉人無力倚東風。
浣溪沙
作者：吳文英
朝代：宋

曲角深簾隱洞房。正嫌玉骨易愁黃。好花偏佔一秋香。夜氣清時初傍枕，曉光分處未開窗。可憐人似月中孀。
浣溪沙
作者：吳文英
朝代：宋

波面銅花冷不收。玉人垂釣理纖鉤。月明池閣夜來秋。江燕話歸成曉別，水花紅減似春休。西風梧井葉先愁。
浣溪沙
作者：吳文英
朝代：宋

秦黛橫愁送暮雲。越波秋淺暗啼昏。空庭春草綠如裙。彩扇不歌原上酒，青門頻返月中魂。花開空憶倚闌人。
浣溪沙
作者：吳文英
朝代：宋

蝶粉蜂黃大小喬。中庭寒盡雪微銷。一般清瘦各無聊。窗下和香封遠訊，牆頭飛玉怨鄰簫。夜來風雨洗春嬌。
浣溪沙
作者：吳文英
朝代：宋

門巷深深小畫樓。闌干曾識憑春愁。新蓬遮卻繡鴛遊。桃觀日斜香掩戶，蘋溪風起水東流。紫萸玉腕又逢秋。
浣溪沙
作者：吳文英
朝代：宋

門隔花深夢舊遊。夕陽無語燕歸愁。玉纖香動小簾鉤。落絮無聲春墮淚，行雲有影月含羞。東風臨夜冷於秋。
浪淘沙
作者：吳文英
朝代：宋

山遠翠眉長。高處淒涼。菊花清瘦杜秋娘。淨洗綠杯牽露井，聊薦幽香。烏帽壓吳霜。風力偏狂。一年佳節過西廂。秋色雁聲愁幾許，都在斜陽。
浪淘沙
作者：吳文英
朝代：宋

燈火雨中船。客思綿綿。離亭春草又秋煙。似與輕鷗盟未了，來去年年。往事一潸然。莫過西園。凌波香斷綠苔錢。燕子不知春事改，時立秋千。
浪淘沙
作者：吳文英
朝代：宋

綠樹越溪灣。過雨雲殷。西陵人去暮潮還。鉛淚結成紅粟顆，封寄長安。別味帶生酸。愁憶眉山。小樓燈外棟花寒。衫袖醉痕花睡在，猶染微丹。
浪淘沙慢
作者：吳文英
朝代：宋

夢仙到、吹笙路杳，度巘雲滑。溪谷冰綃未裂。金鋪晝鎖乍掣。見竹靜、梅深春海闊。有新燕、簾底低說。念漢履無聲跨鯨遠，年年謝橋月。曲折。折畫闌盡日憑熱。半蜃起玲瓏樓閣畔，縹緲鴻去絕。飛絮揚東風，天外歌闋。睡紅醉纈。還是催、寒食看花時節。花下蒼苔盛羅襪。銀燭短、漏壺易竭。料池柳、不攀春送別。倩玉兔、別搗秋香，更醉蹋、千山冷翠飛晴雪。
滿江紅
作者：吳文英
朝代：宋

竹下門敲，又呼起、胡蝶夢清。閒裡看、鄰牆梅子，幾度仁生。燈外江湖多夜雨，月邊河漢獨晨星。向草堂、清曉卷琴書，猿鶴驚。宮漏靜，朝馬鳴。西風起，已關情。料希音不在，女瑟媧笙。蓮蕩折花香未晚，野舟橫渡水初晴。看高鴻、飛上碧雲中，秋一聲。
滿江紅
作者：吳文英
朝代：宋

結束蕭仙，嘯梁鬼、依還未滅。荒城外、無聊閒看，野煙一抹。梅子未黃愁夜雨，榴花不見簪秋雪。又重羅、紅字寫香詞，年時節。簾底事，憑燕說。合歡縷，雙條脫。自香消紅臂，舊情都別。湘水離魂菰葉怨，揚州無夢銅華闕。倩臥簫、吹裂晚天雲，看新月。
滿江紅
作者：吳文英
朝代：宋

翠暮深庭，露紅晚、閒花自發。春不斷、亭臺成趣，翠陰蒙密。紫燕雛飛簾額靜，金鱗影轉池心闊。有花香、竹色賦閒情，供吟筆。閒問字，評風月。時載酒，調冰雪。似初秋入夜，淺涼欺葛。人境不教車馬近，醉鄉莫放笙歌歇。倩雙成、一曲紫雲回，紅蓮折。
滿江紅
作者：吳文英
朝代：宋

雲氣樓臺，分一派、滄浪翠蓬。開小景、玉盆寒浸，巧石盤松。風送流花時過岸，浪搖晴練欲飛空。算鮫宮、祗隔一紅塵，無路通。神女駕、凌曉風。明月佩，響丁東。對兩蛾猶鎖，怨綠煙中。秋色未教飛盡雁，夕陽長是墜疏鍾。又一聲、欸乃過前巖，移釣篷。
滿江紅
作者：吳文英
朝代：宋

露浥初英，早遺恨、參差九日。還卻笑、萸隨節過，桂凋無色。杯麵寒香蜂共泛，籬根秋訊蛩催織。愛玲瓏、篩月水屏風，千枝結。芳井韻，寒泉咽。霜著處，微紅溼。共評花索句，看誰先得。好漉烏巾連夜醉，莫愁金細無人拾。算遺蹤、猶有枕囊留，相思物。
燕歸梁
作者：吳文英
朝代：宋

一片游塵拂鏡灣。素影護梅殘。行人無語看春山。背東風、兩蒼顏。夢飛不到梨花外，孤館閉、五更寒。誰憐消渴老文園。聽溪聲、瀉冰泉。
燕歸梁
作者：吳文英
朝代：宋

白玉搔頭墜髻松。怯冷翠裙重。當時離佩解丁東。澹雲低、暮江空。青絲結帶鴛鴦盞，歲華晚、又相逢。綠塵湘水避春風。步歸來、月宮中。
玉樓春
作者：吳文英
朝代：宋

茸茸狸帽遮梅額。金蟬羅翦胡衫窄。乘肩爭看小腰身，倦態強隨閒鼓笛。問稱家住城東陌。欲買千金應不惜。歸來困頓殢春眠，猶夢婆娑斜趁拍。
玉樓春
作者：吳文英
朝代：宋

華堂夜宴連清曉。醉裡笙歌雲窈嫋。釀來千日酒初嘗，過卻重陽秋更好。阿兒早晚成名了。玉樹階前春滿抱。天邊金鏡不須磨，長與妝樓懸晚照。
玉樓春
作者：吳文英
朝代：宋

闌干獨倚天涯客。心影暗雕風葉寂。千山秋入雨中青，一雁暮隨雲去急。霜花強弄春顏色。相吊年光澆大白。海煙沈處倒殘霞，一杼鮫綃和淚織。
玉胡蝶·玉蝴蝶
作者：吳文英
朝代：宋

角斷竿鳴疏點，倦螢透隙，低弄書光。一寸悲秋，生動萬種淒涼。舊衫染、唾凝花碧，別淚想、妝洗蜂黃。楚魂傷。雁汀沙冷，來信微茫。都忘。孤山舊賞，水沈熨露，岸錦宜霜。敗葉題詩，御溝應不到流湘。數客路、又隨淮月，羨故人、還買吳航。兩凝望。滿城風雨，催送重陽。
珍珠簾·真珠簾
作者：吳文英
朝代：宋

蜜沈燼暖萸煙嫋。層簾卷、佇立行人官道。麟帶壓愁香，聽舞簫雲渺。恨縷情絲春絮遠，悵夢隔、銀屏難到。寒峭。有東風嫩柳，學得腰小。還近綠水清明，嘆孤身如燕，將花平繞。細雨溼黃昏，半醉歸懷抱。蠹損歌紈人去久，漫淚沾、香蘭如笑。書杳。念客枕幽單，看看春老。
生查子
作者：吳文英
朝代：宋

暮雲千萬重，寒夢家鄉遠。愁見越溪娘，鏡裡梅花面。醉情啼枕冰，往事分釵燕。三月灞陵橋，心翦東風亂。
生查子
作者：吳文英
朝代：宋

當樓月半奩，曾買菱花處。愁影背闌干，素髮殘風露。神前雞酒盟，歌斷秋香戶。泥落畫梁空，夢想青春語。
祝英臺近
作者：吳文英
朝代：宋

問流花，尋夢草，雲暖翠微路。錦雁峰前，淺約晝行處。不教嘶馬飛春，一奩越境，那銷盡、紅吟綠賦。送人去。長絲初染柔黃，晴和曉煙舞。心事偷佔，鶯漏漢宮語。趁得羅蓋天香，歸來時候，共留取、玉闌春住。
祝英臺近
作者：吳文英
朝代：宋

採幽香，巡古苑，竹冷翠微路。鬥草溪根，沙印小蓮步。自憐兩鬢清霜，一年寒食，又身在、雲山深處。晝閒度。因甚天也慳春，輕陰便成雨。綠暗長亭，歸夢趁風絮。有情花影闌干，鶯聲門徑，解留我、霎時凝佇。
祝英臺近
作者：吳文英
朝代：宋

晚雲開，朝雪霽，時節又燈市。夜約遺香，南陌少年事。笙簫一片紅雲，飛來海上，繡簾卷、緗桃春起。舊遊地。素蛾城闕年年，新妝趁羅綺。玉練冰輪，無塵浣流水。曉霞紅處啼鴉，良宵一夢，畫堂正、日長人睡。
祝英臺近
作者：吳文英
朝代：宋

翦紅情，裁綠意，花信上釵股。殘日東風，不放歲華去。有人添燭西窗，不眠侵曉，笑聲轉、新年鶯語。舊尊俎。玉纖曾擘黃柑，柔香系幽素。歸夢湖邊，還迷鏡中路。可憐千點吳霜，寒銷不盡，又相對、落梅如雨。
祝英臺近
作者：吳文英
朝代：宋

黯春陰，收燈後，寂寞幾簾戶。一片花飛，人駕彩雲去。應是蛛網金徽，拍天寒水，恨聲斷、孤鴻洛浦。對君訴。團扇輕委桃花，流紅為誰賦。□□□□，從今醉何處。可憐憔悴文園，曲屏春到，斷腸句、落梅愁雨。
秋思
作者：吳文英
朝代：宋

堆枕香鬟側。驟夜聲、偏稱畫屏秋色。風碎串珠，潤侵歌板，愁壓眉窄。動羅箑清商，寸心低訴敘怨抑。映夢窗，零亂碧。待漲綠春深，落花香泛，料有斷紅流處，暗題相憶。歡酌。簷花細滴。送故人、粉黛重飾。漏侵瓊瑟。丁東敲斷，弄晴月白。怕一曲、霓裳未終，催去驂鳳翼。嘆謝客、猶未識。漫瘦卻東陽，燈前無夢到得。路隔重雲雁北。
秋蕊香
作者：吳文英
朝代：宋

寶月驚塵墮曉。愁鎖空枝斜照。古苔幾點露螢小。銷減秋光旋少。佩丸尚憶春酥嫋。故人老。斷香忍和淚痕掃。魂返東籬夢窅。
秋蕊香
作者：吳文英
朝代：宋

懶浴新涼睡早。雪靨酒紅微笑。倚樓起把繡針小。月冷波光夢覺。怕聞井葉西風到。恨多少。粉河不語墮秋曉。雲雨人間未了。
花上月令
作者：吳文英
朝代：宋

文園消渴愛江清。酒腸怯，怕深觥。玉舟曾洗芙蓉水，瀉清冰。秋夢淺，醉雲輕。庭竹不收簾影去，人睡起，月空明。瓦瓶汲井和秋葉，薦吟醒。夜深重，怨遙更。
花犯
作者：吳文英
朝代：宋

小娉婷，清鉛素靨，蜂黃暗偷暈。翠翹敧鬢。昨夜冷中庭，月下相認。睡濃更苦悽風緊。驚迴心未穩。送曉色、一壺蔥蒨，才知花夢準。湘娥化作此幽芳，凌波路，古岸雲沙遺恨。臨砌影，寒香亂、凍梅藏韻。燻爐畔、旋移傍枕，還又見、玉人垂紺鬒。料喚賞、清華池館，臺杯須滿引。
花犯
作者：吳文英
朝代：宋

翦橫枝，清溪分影，修然空鏡曉。小窗春到。憐夜冷孀娥，相伴孤照。古苔淚鎖霜千點，蒼華人共老。料淺雪、黃昏驛路，飛香遺凍草。行雲夢中認瓊娘，冰肌瘦，窈窕風前纖縞。殘醉醒，屏山外、翠禽聲小。寒泉貯、紺壺漸暖，年事對、青燈驚換了。但恐舞、一簾胡蝶，玉龍吹又杳。
荔枝香近·荔枝香
作者：吳文英
朝代：宋

睡輕時聞，晚鵲噪庭樹。又說今夕天津，西畔重歡遇。蛛絲暗鎖紅樓，燕子穿簾處。天上、未比人間更情苦。秋鬢改，妒月姊、長眉嫵。過雨西風，數葉井梧愁舞。夢入藍橋，幾點疏星映朱戶。淚溼沙邊凝佇。
荔枝香近·荔枝香
作者：吳文英
朝代：宋

錦帶吳鉤，徵思橫雁水。夜吟敲落霜紅，船傍楓橋系。相思不管年華，喚酒吳娃市。因話、駐馬新堤步秋綺。淮楚尾。暮雲送、人千里。細雨南樓，香密錦溫曾醉。花谷依然，秀靨偷春小桃李。為語夢窗憔悴。
菩薩蠻
作者：吳文英
朝代：宋

綠波碧草長堤色。東風不管春狼藉。魚沫細痕圓。燕泥花唾乾。無情牽怨抑。畫舸紅樓側。斜日起憑闌。垂楊舞曉寒。
菩薩蠻
作者：吳文英
朝代：宋

落花夜雨辭寒食。塵香明日城南陌。玉靨溼斜紅。淚痕千萬重。傷春頭竟白。來去春如客。人瘦綠陰濃。日長簾影中。
虞美人
作者：吳文英
朝代：宋

背庭緣恐花羞墜。心事遙山裡。小簾愁卷月籠明。一寸秋懷、禁得幾蛩聲。井梧不放西風起。供與離人睡。夢和新月未圓時。起看簷蛛結網、又尋思。
虞美人影·桃源憶故人
作者：吳文英
朝代：宋

黃包先著風霜勁。獨佔一年佳景。點點吳鹽雪凝。玉膾和齏冷。洋園誰識黃金徑。一棹洞庭秋興。香薦蘭皋湯鼎。殘酒西窗醒。
蝶戀花
作者：吳文英
朝代：宋

北斗秋橫雲髻影。鶯羽衣輕，腰減青絲剩。一曲遊仙聞玉磬。月華深院人初定。十二闌干和笑憑。風露生寒，人在蓮花頂。睡重不知殘酒醒。紅簾幾度啼鴉暝。
蝶戀花
作者：吳文英
朝代：宋

明月枝頭香滿路。幾日西風，落盡花如雨。倒照秦眉天鏡古。秋明白鷺雙飛處。自摘霜蔥宜薦俎。可惜重陽，不把黃花與。帽墮笑憑纖手取。清歌莫送秋聲去。
西江月
作者：吳文英
朝代：宋

枝嫋一痕雪在，葉藏幾豆春濃。玉奴最晚嫁東風。來結梨花幽夢。香力添燻羅被，瘦肌猶怯冰綃。綠陰青子老溪橋。羞見東鄰嬌小。
西江月
作者：吳文英
朝代：宋

江上桃花流水，天涯芳草青山。樓臺春鎖碧灣。都入行人望眼。一鏡波平鷗去，千林日落鴉還。天風嫋嫋送輕帆。驀過星槎銀漢。
西江月
作者：吳文英
朝代：宋

添線繡床人倦，翻香羅暮煙斜。五更簫鼓貴人家。門外曉寒嘶馬。帽壓半簷朝雪，鏡開千靨春霞。小簾沽酒看梅花。夢到林逋山下。
西江月
作者：吳文英
朝代：宋

清夢重遊天上，古香吹下雲頭。簫聲三十六宮愁。高處花驚風驟。客路羈情不斷，闌干晚色先收。千山濃綠未成秋。誰見月中人瘦。
西河
作者：吳文英
朝代：宋

春乍霽。清漣畫舫融洩。螺雲萬疊暗凝愁，黛蛾照水。漫將西子比西湖，溪邊人更多麗。步危徑、攀豔蕊。掬霞到手紅碎。青蛇細折小回廊，去天半咫。畫闌日暮起東風，棋聲吹下人世。海棠藉雨半繡地。正殘寒、初御羅綺。除酒銷春何計。向沙頭更續，殘陽一醉。雙玉杯和流花洗。
解蹀躞
作者：吳文英
朝代：宋

醉雲又兼醒雨，楚夢時來往。倦蜂剛著梨花、惹遊蕩。還作一段相思，冷波葉舞愁紅，送人雙槳。暗凝想。情共天涯秋黯，朱橋鎖深巷。會稀投得輕分、頓惆悵。此去幽曲誰來，可憐殘照西風，半妝樓上。
賀新郎
作者：吳文英
朝代：宋

浪影龜紋皺。蘸平煙、青紅半溼，枕溪窗牖。千尺晴霞慵臥水，萬疊羅屏擁繡。漫幾度、吳船回首。歸雁五湖應不到，問蒼茫、釣雪人知否。樵唱杳，度深秀。重來趁得花時候。記留連、空山夜雨，短亭春酒。桃李新栽成蹊處，盡是行人去後。但東閣、官梅清瘦。欸乃一聲山水綠，燕無言、風定垂簾晝。寒正悄，嚲吟袖。
賀新郎
作者：吳文英
朝代：宋

湖上芙蓉早。向北山、山深霧冷，更看花好。流水茫茫城下夢，空指遊仙路杳。笑蘿障、雲屏親到。雪玉肌膚春溫夜，飲湖光、山淥成花貌。臨澗水，弄清照。著愁不盡宮眉小。聽一聲、相思曲裡，賦情多少。紅日闌干鴛鴦枕，那枉裙腰褪了。算誰識、垂楊秋嫋。不是秦樓無緣分，點吳霜、羞帶簪花帽。但殢酒，任天曉。
蹋莎行·踏莎行
作者：吳文英
朝代：宋

楊柳風流，蕙花清潤。蘋□未數張三影。沈香倚醉調清平，新辭□□□□□。鮫室裁綃，□□□□。□□白雪爭歌郢。西湖同結杏花盟，東風休賦丁香恨。
蹋莎行·踏莎行
作者：吳文英
朝代：宋

潤玉籠綃，檀櫻倚扇。繡圈猶帶脂香淺。榴心空疊舞裙紅，艾枝應壓愁鬟亂。午夢千山，窗陰一箭。香瘢新褪紅絲腕。隔江人在雨聲中，晚風菰葉生秋怨。
醉桃源·阮郎歸
作者：吳文英
朝代：宋

五更櫪馬靜無聲。鄰雞猶怕驚。日華平曉弄春明。暮寒愁翳生。新歲夢，去年情。殘宵半酒醒。春風無定落梅輕。斷鴻長短亭。
醉桃源·阮郎歸
作者：吳文英
朝代：宋

沙河塘上舊遊嬉。盧郎年少時。一聲長笛月中吹。和雲和雁飛。驚物換，嘆星移。相看兩鬢絲。斷腸吳苑草悽悽。倚樓人未歸。
醉桃源·阮郎歸
作者：吳文英
朝代：宋

翠陰濃合曉鶯堤。春如日墜西。畫圖新展遠山齊。花深十二梯。風絮晚，醉魂迷。隔城聞馬嘶。落紅微沁繡鴛泥。鞦韆教放低。
醉桃源·阮郎歸
作者：吳文英
朝代：宋

金丸一樹帶霜華。銀臺搖豔霞。燭陰樹影兩交加。秋紗機上花。飛醉筆，駐吟車。香深小隱家。明朝新夢付啼鴉。歌闌月未斜。
醉桃源·阮郎歸
作者：吳文英
朝代：宋

青春花姊不同時。淒涼生較遲。豔妝臨水最相宜。風來吹秀漪。驚舊事，問長眉。月明仙夢迴。憑闌人但覺秋肥。花愁人不知。
醉落魄·一斛珠
作者：吳文英
朝代：宋

春溫紅玉。纖衣學翦嬌鴉綠。夜香燒短銀屏燭。偷擲金錢，重把寸心卜。翠深不礙鴛鴦宿。採菱誰記當時曲。青山南畔紅雲北。一葉波心，明滅澹妝束。
醉落魄·一斛珠
作者：吳文英
朝代：宋

柔懷難託。老天如水人情薄。燭痕猶刻西窗約。歌斷梨雲，留夢繞羅幕。寒更唱遍吹梅角。香消臂趁弓弰削。主家衣在羞重著。獨掩營門，春盡柳花落。
金盞子
作者：吳文英
朝代：宋

卜築西湖，種翠蘿猶傍，軟紅塵裹。來往載清吟，為偏愛吾廬，畫船頻繁。笑攜雨色晴光，入春明朝市。石橋鎖，煙霞五百名仙，第一人是。臨酒論深意。流光轉、鶯花任亂委。冷然九秋肺腑，應多夢、巖扃冷雲空翠。漱流枕石幽情，寫猗蘭綠綺。專城處，他山小隊登臨，待西風起。
金縷歌·賀新郎
作者：吳文英
朝代：宋

喬木生雲氣。訪中興、英雄陳跡，暗追前事。戰艦東風慳借便，夢斷神州故里。旋小築、吳宮閒地。華表月明歸夜鶴，嘆當時、花竹今如此。枝上露，濺清淚。遨頭小簇行春隊。步蒼苔、尋幽別塢，問梅開未。重唱梅邊吸度曲，催發寒梢凍蕊。此心與、東君同意。後不如今非昔，兩無言、相對滄浪水。懷此恨，寄殘醉。
霜天曉角
作者：吳文英
朝代：宋

煙林褪葉。紅藉遊人屧。十里秋聲松路，嵐雲重、翠濤涉。佇立。閒素箑。畫屏蘿嶂疊。明月雙成歸去，天風裡、鳳笙浹。
霜天曉角
作者：吳文英
朝代：宋

香莓幽徑滑。索繞秋曲折。簾額紅搖波影，魚驚墜、暗吹沫。浪闊。輕棹撥。武陵曾話別。一點菸紅春小，桃花夢、半林月。
霜花腴
作者：吳文英
朝代：宋

翠微路窄，醉晚風、憑誰為整敧冠。霜飽花腴，燭消人瘦，秋光作也都難。病懷強寬。恨雁聲、偏落歌前。記年時、舊宿淒涼，暮煙秋雨野橋寒。妝靨鬢英爭豔，度清商一曲，暗墜金蟬。芳節多陰，蘭情稀會，晴暉稱拂吟箋。更移畫船。引佩環、邀下嬋娟。算明朝、未了重陽，紫萸應耐看。
霜葉飛
作者：吳文英
朝代：宋

斷煙離緒。關心事，斜陽紅隱霜樹。半壺秋水薦黃花，香噀西風雨。縱玉勒、輕飛迅羽。淒涼誰吊荒臺古。記醉蹋南屏，彩扇咽、寒蟬倦夢，不知蠻素。聊對舊節傳杯，塵箋蠹管，斷闋經歲慵賦。小蟾斜影轉東籬，夜冷殘蛩語。早白髮、緣愁萬縷。驚飆從卷烏紗去。漫細將、茱萸看，但約明年，翠微高處。
青玉案
作者：吳文英
朝代：宋

新腔一唱雙金斗。正霜落、分甘手。已是紅窗人倦繡。春詞裁燭，夜香溫被，怕減銀壺漏。吳天雁曉雲飛後。百感情懷頓疏酒。彩扇何時翻翠袖。歌邊拌取，醉魂和夢，化作梅邊瘦。
青玉案
作者：吳文英
朝代：宋

東風客雁溪邊道。帶春去、隨春到。認得踏青香徑小。傷高懷遠，亂雲深處，目斷湖山杳。梅花似惜行人老。不忍輕飛送殘照。一曲秦娥春態少。幽香誰採，舊寒猶在，歸夢啼鶯曉。
青玉案
作者：吳文英
朝代：宋

短亭芳草長亭柳。記桃葉，煙江口。今日江村過載酒。殘杯不到，亂紅青冢，滿地閒春繡。翠陰曾摘梅枝嗅。還憶鞦韆玉蔥手。紅索倦將春去後。薔薇花落，故園胡蝶，粉薄殘香瘦。
風入松
作者：吳文英
朝代：宋

一帆江上暮潮平。騎鶴過瑤京。湘波山色青天外，紅香蕩、玉佩東丁。西圃仍圓夜月，南風微弄秋聲。阿咸才俊玉壺冰。王母最憐生。萬年枝上千年葉，垂楊鬢、春共青青。連喚碧筒傳酒，雲回一曲雙成。
風入松
作者：吳文英
朝代：宋

一番疏雨洗芙蓉。玉冷佩丁東。轆轤聽帶秋聲轉，早涼生、傍井梧桐。歡宴良宵好月，佳人修竹清風。臨池飛閣乍青紅。移酒小垂虹。貞元供奉梨園曲，稱十香、深蘸瓊鍾。醉夢孤雲曉色，笙歌一派秋空。
風入松
作者：吳文英
朝代：宋

春風吳柳幾番黃。歡事小蠻窗。梅花正結雙頭夢，被玉龍、吹散幽香。昨夜燈前歌黛，今朝陌上啼妝。最憐無侶伴雛鶯。桃葉已春江。曲屏先暖鴛衾慣，夜寒深、都是思量。莫道藍橋路遠，行雲只隔幽坊。
風入松
作者：吳文英
朝代：宋

畫船簾密不藏香。飛作楚雲狂。傍懷半卷金爐燼，怕暖銷、春日朝陽。清馥晴燻殘醉，斷煙無限思量。憑闌心事隔垂楊。樓燕鎖幽妝。梅花偏惱多情月，慰溪橋、流水昏黃。哀曲霜鴻悽斷，夢魂寒蝶幽揚。
風入松
作者：吳文英
朝代：宋

聽風聽雨過清明。愁草瘞花銘。樓前綠暗分攜路，一絲柳、一寸柔情。料峭春寒中酒，交加曉夢啼鶯。西園日日掃林亭。依舊賞新晴。黃蜂頻撲鞦韆索，有當時、纖手香凝。惆悵雙鴛不到，幽階一夜苔生。
風入松
作者：吳文英
朝代：宋

蘭舟高蕩漲波涼。愁被矮橋妨。暮煙疏雨西園路，誤秋娘、淺約宮黃。還泊郵亭喚酒，舊曾送客斜陽。蟬聲空曳別枝長。似曲不成商。御羅屏底翻歌扇，憶西湖、臨水開窗。和醉重尋幽夢，殘衾已斷薰香。
高山流水
作者：吳文英
朝代：宋

素弦一一起秋風。寫柔情、都在春蔥。徽外斷腸聲，霜霄暗落驚鴻。低顰處、翦綠裁紅。仙郎伴、新制還賡舊曲，映月簾櫳。似名花並蒂，日日醉春濃。吳中。空傳有西子，應不解、換徵移宮。蘭蕙滿襟懷，唾碧總噴花茸。後堂深、想費春工。客愁重、時聽蕉寒雨碎，淚溼瓊鍾。恁風流也稱，金屋貯嬌慵。
鳳棲梧·蝶戀花
作者：吳文英
朝代：宋

湘水煙中相見早。羅蓋低籠，紅拂猶嬌小。妝鏡明星爭晚照。西風日送凌波杳。惆悵來遲羞窈窕。一霎留連，相伴闌干悄。今夜西池明月到。餘香翠被空秋曉。
鳳棲梧·蝶戀花
作者：吳文英
朝代：宋

開過南枝花滿院。新月西樓，相約同針線。高樹數聲蟬送晚。歸家夢向斜陽斷。夜色銀河情一片。輕賬偷歡，銀燭羅屏怨。陳跡曉風吹霧散。簾鉤空帶蛛絲卷。
鷓鴣天
作者：吳文英
朝代：宋

池上紅衣伴倚闌。棲鴉常帶夕陽還。殷雲度雨疏桐落，明月生涼寶扇閒。鄉夢窄，水天寬。小窗愁黛澹秋山。吳鴻好為傳歸信，楊柳閶門屋數間。
龍山會
作者：吳文英
朝代：宋

石徑幽雲冷，步障深深，豔錦青紅亞。小橋和夢過，仙佩杳、煙水茫茫城下。何處不秋陰，問誰借、東風豔冶。最嬌嬈，愁侵醉頰，淚銷紅灑。搖落翠莽平沙，競挽斜陽，駐短亭車馬。曉妝羞未墮。沈恨起、金谷魂飛深夜。驚雁落清歌，酹花倩、觥船快瀉。去未舍。待月向井梧梢上掛。
七夕聞鵲·其一
作者：吳泳
朝代：宋

涷雨略洗車，炎暉復如磝。
桃笙眠未熟，屋角乾鵲噪。
借問鵲何來，下上音載好。
此聲固非惡，枉爲閒者告。
適情便爲喜，喜不繇汝報。
用靜則爲吉，吉不緣汝召。
蕭牘尚我踈，行人爲誰到。
勸子莫饒舌，移語朱門道。
七夕聞鵲·其二
作者：吳泳
朝代：宋

黄姑西不娶，織女東未嬪。
絳河咫尺間，可望不可親。
欲遣烏作使，烏黠言未馴。
欲詔鳳爲媒，鳳老咮不靈。
獨有雕陵鵲，造梁河之漘。
頻年事填河，頭禿弗愛身。
胡然此今夕，疆疆語依人。
熠燿渡機石，鷿鵜窺漢津。
鵲昔號神女，至此不復神。
緬思成橋事，謾語抑不倫。
直須明河水，盡洗千秋塵。
上峰頂
作者：吳泳
朝代：宋

一峰駱駝嶺突兀，萬級胡孫梯屈盤。
佛法豈無平易處，怕人只作等閒看。
上西平·金人捧露盤
作者：吳泳
朝代：宋

似斜斜，才整整，又霏霏。今夜裡、窗戶先知。嫌春未透，故穿庭樹作花飛。起來尋訪剡溪人，半壓橋低。兔園冊，漁江畫，蘭房曲，竹丘詩。怎模得、似當時。天寒墮指，問誰能解白登圍。也須憑酒遣拿擔，擊亂鵝池。
上西平·金人捧露盤
作者：吳泳
朝代：宋

跨徵鞍，橫戰槊，上襄州。便匹馬、蹴踏高秋。芙蓉未折，笛聲吹起塞雲愁。男兒若欲樹功名，須向前頭。鳳雛寒，龍骨朽，蛟渚暗，鹿門幽。閱人物、渺渺如漚。棋頭已動，也須高著局心籌。莫將一片廣長舌，博取封侯。
中峰
作者：吳泳
朝代：宋

連空閣道結飛霞，衲子雲遊少住家。
問訊兩仙呼不應，鳥啼驚落一巖花。
乙未恭和御製聞喜宴詩
作者：吳泳
朝代：宋

聖學希天善牖民，風霆鼓舞氣如神。
轉回姚姒文章古，作起殷周禮樂新。
有限科名非究竟，無窮經術要紛綸。
事君自昔無他道，不有其身是致身。
九日閒居讀陶詩有懷·其一
作者：吳泳
朝代：宋

天蓋不住旋，日車不停馳。
西風下木葉，那復有靜時。
造物尚爾勞，人生能無爲。
我於大化中，縱浪何所羈。
倦則熟午睡，饑則愛晨炊。
既無大患及，亦無好爵縻。
但得長如此，樂焉復何疑。
九日閒居讀陶詩有懷·其三
作者：吳泳
朝代：宋

閒意不在遠，吾廬自成趣。
竹陰混午醉，菜甲疏曉露。
庭草更不除，樹禽日相語。
每繙架上帙，旋讀輒忘去。
佳友或會心，往往談至莫。
以茲率爲常，彌覺太多事。
却思對床眠，尋味所樂處。
九日閒居讀陶詩有懷·其二
作者：吳泳
朝代：宋

虬龍能負熊，行雨雲霄間。
犛牛不執鼠，野性長在山。
才者常苦勞，拙者常得閒。
靜中閲物理，役役會有還。
所以陶徵君，猛歇名利關。
書不求甚解，褐不求常完。
是中有真意，此外無戚顔。
懷哉千載人，卷書一長嘆。
九日閒居讀陶詩有懷·其四
作者：吳泳
朝代：宋

天地大廬舍，誰使渠滔滔。
擬如原卜居，卷屋皆波濤。
又思囚山賦，匪虎吾狴牢。
獨惟安樂窩，邵子差雄豪。
駕言欲問津，蔽吾以蓬蒿。
頗思振衣起，濁酒且自陶。
一生任運耳，目送冥鴻高。
促促詞
作者：吳泳
朝代：宋

促促復促促，急柱危絃無好曲。
樂日常少苦日多，男耕女桑長不足。
麥方在場綃在軸，里正登門田吏趣。
東隣女兒當窗看，西家阿㜷闌道哭。
閒時輸官猶自可，况是兵符急如火。
近聞官家榜村路，運糧多要人夫去。
妾貧猶足備晨炊，不願身爲泰山婦。
光相寺
作者：吳泳
朝代：宋

雲氣巃嵸羃曉山，晴曦倒影射闌干。
須臾變態還空寂，水接天光一片寒。
八月十四夜神泉官滿再別同官
作者：吳泳
朝代：宋

有客有客白其馬，日倚垂楊問行者。
式微式微胡不歸，未歸滿耳聞別詩。
斷絃再續情緒惡，別酒重稔味如蠟。
袖中雖有金錯刀，滿鏡愁雲莫能割。
是時月露秋平分，庭前喚月月不譍。
就令喚得山頭月，照我離筵越愁絕。
陶靖節，潘安仁，種秫滿畦花滿城。
潘花陶酒總陳迹，不如昭文氏之琴不鼓無虧成。
芭蕉潄潄連夜雨，桂子紛紛落庭戶。
旅雁無儔顧影單，明朝且嚮龍巖去。
八聲甘州
作者：吳泳
朝代：宋

又一番、滬水出牂牁。江聲洶鳴鼉。正南人爭望，轉移虎節，彈壓鯨波。未見元戎羽葆，民氣已沖和。不待禁中選，李牧廉頗。卻顧邊陲以北，似乘航共濟，亡楫中河。縱纜頭襦尾，其奈不牢何。□明公、一襟忠憤，想誓江、無日不酣歌。當津者，豈應袖手，長宴江沱。
八聲甘州
作者：吳泳
朝代：宋

每逢人、都道早歸休，何曾猛歸來。有邵平瓜圃，淵明菊徑，誰肯徘徊。底是無波去處，空弄一竿桅。富貴非吾事，野馬浮埃。況值清和時候，正青梅未熟，煮酒新開。共倒冠落佩，寧使別人猜。滿朱簷、殘花敗絮，欲問君、移取石榴栽。青湖上，低低架屋，淺淺銜杯。
再用韻呈帥機就寄仁溥
作者：吳泳
朝代：宋

少學東坡頗愛奇，夜抄燈疏爇松脂。
老隨年度幾絃瑟，愁怕月窺雙鬢絲。
蠶市已非吾故國，菜園猶得子新詩。
閒人不管東風閙，麥飯枯魚著頓炊。
冬日
作者：吳泳
朝代：宋

四時平似準，冬日頗傷暄。
暖驟狂花坼，霜輕野草繁。
林鳶饑跕水，山鬼暗窺垣。
便擬懸車計，無人爲買園。
冬至
作者：吳泳
朝代：宋

閒居罕人事，慵把曆頭開。
雷自地中復，風從天末來。
絪縕初熟酒，的皪未開梅。
道盡真光景，堯夫好秀才。
出郊懷汪尚中代簡
作者：吳泳
朝代：宋

一春烟雨盡愁端，晴日郊行尚怕寒。
芳草被堤風信過，雜英滿甸雪泥乾。
劉郎去後花無恙，杜牧來遲春漸闌。
明日爲君開社甕，莫教人倚玉欄看。
出關
作者：吳泳
朝代：宋

曉带鷄星出，春從鳥道餐。
霧漫旗彩壞，霜落劍花寒。
天險今雖在，人謀昔所難。
臨關能虎視，一亮亢曹瞞。
別歲
作者：吳泳
朝代：宋

故鄉於此時，釀熟歲豬肥。
骨董羹延客，屠酥酒餉兒。
竈塗醉司命，門貼畫鍾馗。
多少傷懷事，溪雲带夢歸。
劉園九日燕同寮效陶謝體
作者：吳泳
朝代：宋

霜林剪生綃，煙樹織晴綺。
萬寶新告成，百工亦休止。
嘉辰屬南山，勝事如栗里。
謬爲陶長官，寧惜此中醉。
良朋况知心，健會不論齒。
鴟夷自挈携，猩筆漫游戲。
清歡別有趣，真樂本無味。
菊花之隠逸，亦欲妃君子。
獨於蕭艾中，保此生色睟。
凉颸忽吹衣，白露皓如洗。
兌隨數至剝，剝落從此始。
擬將九九節，便作陽月紀。
千秋歲
作者：吳泳
朝代：宋

松舟桂楫。苕霅溪頭別。秋後雨，春前雪。書憑湖雁寄，手把江蘺折。人未老，相看元似來時節。芳草鳴鶗鴂。野菜飛黃蝶。時易去，愁難說。析波浮玉醴，換火繙銀葉。拚醉也，馬蹄歸踏梨花月。
卜算子
作者：吳泳
朝代：宋

漠漠雨其濛，湛湛江之永。凍壓溪橋並見花，安得杯中影。明水未登彝，飾玉先浮鼎。寄語清居山上翁，驛使催歸近。
又和洪司令春日
作者：吳泳
朝代：宋

房湖曾別苦吟身，兩度東風似一塵。
柳外游絲難繫日，麥邊馴雉亦驚春。
玄都君子皆通貴，栗里先生祇一貧。
珍重龍陽賢太守，時將詩句惱陳人。
同程季予遊李園和張仁溥
作者：吳泳
朝代：宋

頑雲不雨風稱雄，掃花晚坐蓬萊宮。
幅巾野服纔相逢，華茵解下金線狨。
人道青田雙鶴、平輿二龍，笑揖羣彥時一中。
百寮之山直叢叢，回廊窈窕庭陰濃。
園禽語變春事空，水花色靜天機融。
歸來笑傲掀短篷，溪澄月白聞笙鴻。